http://www.thaigov.go.th

วันนี้ (4 กุมภาพันธ์ 2563) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติควบคุมยุทธภัณฑ์ (ฉบับที่ ..) พ.ศ. ….

2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. …. (มาตรการภาษีเพื่อสนับสนุนการจ้างงานผู้พ้นโทษ เข้าทำงาน)

3. เรื่อง ร่างพระราชบัญญัติป้องกันและปราบปรามการก่อการร้าย พ.ศ. ….

4. เรื่อง ร่างพระราชกฤษฎีกากำหนดให้สาขาการกำหนดอาหารเป็นสาขาการประกอบโรค ศิลปะ พ.ศ. ….

5. เรื่อง ร่างกฎกระทรวงการอนุญาตให้ใช้พื้นที่เพื่อตั้งสถานประกอบการทางนิวเคลียร์ พ.ศ. ….

6. เรื่อง ร่างพระราชกฤษฎีกาจัดตั้งสำนักงานนวัตกรรมแห่งชาติ (องค์การมหาชน)

(ฉบับที่ ..) พ.ศ. ….

7. เรื่อง ร่างกฎกระทรวงกำหนดให้ผลิตภัณฑ์อุตสาหกรรม แบตเตอรี่สำรองไฟฟ้าสำหรับ การใช้งานแบบพกพา – คุณลักษณะที่ต้องการด้านความปลอดภัย ต้องเป็นไปตาม มาตรฐาน พ.ศ. ….

8. เรื่อง ร่างกฎกระทรวงกำหนดให้ผลิตภัณฑ์อุตสาหกรรมต้องเป็นไปตามมาตรฐาน

รวม 4 ฉบับ

9. เรื่อง ร่างประกาศกระทรวงพาณิชย์ เรื่อง ยกเลิกประกาศกระทรวงพาณิชย์ เรื่อง การ ส่งสินค้าผักและผลไม้ออกไปนอกราชอาณาจักร พ.ศ. 2546 พ.ศ. ….

10. เรื่อง ร่างประกาศกระทรวงพาณิชย์ เรื่อง กำหนดให้น้ำมันปาล์มและแฟรกชันของ น้ำมันปาล์ม และน้ำมันเนื้อในเมล็ดปาล์มเป็นสินค้าที่ต้องปฏิบัติตามมาตรการจัด ระเบียบในการนำเข้าและนำผ่าน พ.ศ. ....

|  |
| --- |
| **เศรษฐกิจ - สังคม** |

11. เรื่อง ขอความเห็นชอบแผนอัตรากำลังโรงพยาบาลมหาวิทยาลัยเทคโนโลยีสุรนารี ปีงบประมาณ พ.ศ. 2563 – 2565 และเรื่อง ขอความเห็นชอบแผนอัตรากำลัง โรงพยาบาลศูนย์การแพทย์มหาวิทยาลัยวลัยลักษณ์ ปีงบประมาณ

พ.ศ. 2563 -2565

12. เรื่อง แนวปฏิบัติเชิงนโยบายเพื่อสกัดกั้นการลักลอบขนส่งอาวุธที่มีอานุภาพทำลาย

ล้างสูง ระบบเครื่องส่ง และวัสดุอุปกรณ์ (ทางทะเล ทางอากาศ และทางบก)

13. เรื่อง รายงานการจัดตั้งศูนย์เฉพาะกิจเฝ้าระวังความปลอดภัยของประชาชน

14. เรื่อง สรุปผลการประชุมคณะกรรมการรัฐมนตรีฝ่ายเศรษฐกิจ ครั้งที่ 1/2563

15. เรื่อง มาตรการการเงินการคลังเพื่อบรรเทาผลกระทบต่อภาคธุรกิจการท่องเที่ยว

ปี 2563

16. เรื่อง การกำหนดสินค้าควบคุมเพิ่มเติมตามพระราชบัญญัติว่าด้วยราคาสินค้าและ บริการ พ.ศ. 2542

17. เรื่อง หลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ. 2562 ไปพลางก่อน (เพิ่มเติม)

18. เรื่อง แนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ

|  |
| --- |
| **ต่างประเทศ** |

19. เรื่อง ขอความเห็นชอบการยุติการดำเนินโครงการปรับปรุงร่องน้ำการเดินเรือในแม่น้ำ ล้านช้าง – แม่น้ำโขง ภายใต้ความตกลงการเดินเรือพาณิชย์ในแม่น้ำล้านช้าง – แม่น้ำโขง พ.ศ. 2543

20. เรื่อง กรอบการเจรจาความตกลงที่เกี่ยวข้องกับมาตรฐานเกษตรอินทรีย์และการ ตรวจสอบรับรองของอาเซียน ภายใต้คณะรัฐมนตรีอาเซียนด้านเกษตรและป่าไม้

21. เรื่อง โครงการจัดทำรายงานแห่งชาติ ฉบับที่ 4 และรายงานความก้าวหน้ารายสองปี ฉบับที่ 3 ตามกรอบอนุสัญญาสหประชาชาติว่าด้วยการเปลี่ยนแปลงสภาพ ภูมิอากาศ

22. เรื่อง ขอความเห็นชอบร่างปฏิญญาระดับรัฐมนตรีสำหรับการประชุมนานาชาติว่าด้วย ความมั่นคงทางนิวเคลียร์

23. เรื่อง การขอความเห็นชอบต่อร่างแถลงข่าวของประธานร่วมของการประชุมอาเซียน – สหภาพยุโรป ด้านการพัฒนาที่ยั่งยืน ครั้งที่ 2

24. เรื่อง การรับรองแถลงการณ์ร่วมจากการประชุมระดับอนุภูมิภาคว่าด้วยการต่อต้านการ ก่อการร้าย (The Sub-Regional Meeting on Counter - Terrorism)

|  |
| --- |
| **แต่งตั้ง** |

25. เรื่อง รายชื่อผู้ประสานงานคณะรัฐมนตรีและรัฐสภาของส่วนราชการต่าง ๆ

(จำนวน 8 ราย)

26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

27. เรื่อง การแต่งตั้งกรรมการผู้ทรงคุณวุฒิในคณะกรรมการกำลังพลสำรอง (คกส.)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติควบคุมยุทธภัณฑ์ (ฉบับที่ ..) พ.ศ. ….**

คณะรัฐมนตรีมีมติอนุมัติและรับทราบตามที่กระทรวงกลาโหม (กห.) เสนอ ดังนี้

1. อนุมัติหลักการร่างพระราชบัญญัติควบคุมยุทธภัณฑ์ (ฉบับที่ ..) พ.ศ. …. ตามที่ กห. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป

2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่ กห. เสนอ

**สาระสำคัญของร่างพระราชบัญญัติ**

1. กำหนดให้ผู้รับใบอนุญาตทุกประเภท ต้องจัดให้มีบัญชีรับจ่ายยุทธภัณฑ์ และต้องส่งสำเนาบัญชีรับจ่ายยุทธภัณฑ์และรายงานให้ กห. ทราบทุกเดือน

2. แก้ไขระยะเวลาให้ใช้ใบอนุญาต**จาก** ไม่เกิน 1 ปี **เป็น** ไม่เกิน 3 ปี นับแต่วันที่ออกใบอนุญาตหรือวันที่ได้รับใบอนุญาตให้ต่ออายุใบอนุญาต

3. ปรับปรุงอัตราค่าธรรมเนียมท้ายพระราชบัญญัตินี้ เป็น 3 เท่า ของอัตราค่าธรรมเนียม ท้ายพระราชบัญญัติตควบคุมยุทธภัณฑ์ พ.ศ. 2530 ดังนี้

|  |  |  |
| --- | --- | --- |
| **ประเภท** | **อัตราค่าธรรมเนียมปัจจุบัน** | **อัตราค่าธรรมเนียมใหม่** |
| 1. คำขอ | ฉบับละ 20 บาท | ฉบับละ 60 บาท |
| 2. ใบอนุญาตสั่งเข้ามา | ฉบับละ 200 บาท | ฉบับละ 600 บาท |
| 3. ใบอนุญาตนำเข้ามา | ฉบับละ 200 บาท | ฉบับละ 600 บาท |
| 4. ใบอนุญาตผลิต | ฉบับละ 10,000 บาท | ฉบับละ 30,000 บาท |
| 5. ใบอนุญาตมี | ฉบับละ 200 บาท | ฉบับละ 600 บาท |
| 6. ใบแทนใบอนุญาต | ฉบับละ 50 บาท | ฉบับละ 150 บาท |

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (มาตรการภาษีเพื่อสนับสนุนการจ้างงานผู้พ้นโทษเข้าทำงาน)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงการคลังและกระทรวงยุติธรรมรับความเห็นของสำนักงบประมาณไปพิจารณาดำเนินการต่อไป

กค. เสนอว่า

1. สืบเนื่องจากกระทรวงยุติธรรม (ยธ.) ได้มีนโยบายพัฒนาและส่งเสริมอาชีพของผู้พ้นโทษ ผู้ถูกคุมประพฤติ เด็กและเยาวชนผู้กระทำความผิดที่พ้นการฝึกอบรม ซึ่งได้ดำเนินการภายใต้นโยบายของรัฐบาลใน การยกระดับศักยภาพ ทักษะและสมรรถนะแรงงานอย่างต่อเนื่อง สอดคล้องกับความต้องการของตลาดแรงงาน เพื่อสร้างความเป็นธรรมและลดความเหลื่อมล้ำให้กับบุคคลเหล่านี้ให้สามารถประกอบอาชีพโดยสุจริตดูแลตนเองและครอบครัวได้ไม่หวนกลับไปกระทำความผิดซ้ำ ด้วยการสร้างอาชีพเพื่อเป็นการเพิ่มคุณค่าให้บุคคลเหล่านี้ก่อนได้รับการปล่อยตัว

2. แต่เนื่องจากผู้ต้องขังหรือเด็กและเยาวชนผู้กระทำความผิดซึ่งได้รับการปล่อยตัวภายหลังพ้นโทษถือเป็นบุคคลที่มีประวัติทางอาชญากรรม ทำให้นายจ้างหรือผู้ประกอบการปฏิเสธการรับบุคคลเหล่านี้เข้าทำงาน ส่งผลให้ผู้ต้องขังหรือเด็กและเยาวชนดังกล่าวขาดโอกาสในการเข้าทำงาน ดังนั้น รัฐจึงจำเป็นต้องมีมาตรการใน การส่งเสริมและสนับสนุนให้นายจ้างและสถานประกอบการจ้างงานผู้ต้องขังหรือเด็กและเยาชนซึ่งได้รับการปล่อยตัวดังกล่าว โดยมีมาตรการยกเว้นภาษีเงินได้นิติบุคคลให้แก่นายจ้างหรือผู้ประกอบการซึ่งจ้างงานผู้ต้องขังหรือเด็กและเยาวชนผู้กระทำผิดซึ่งได้รับการปล่อยตัวและเป็นการสนับสนุนกิจกรรมภาครัฐ เพื่อพัฒนาพฤตินัยผู้ต้องขังให้กลับตัวเป็นคนดีคืนสู่สังคมหลังพ้นโทษ

3. กค. โดยกรมสรรพากรได้มีการประชุมหารือกับ ยธ. เมื่อวันที่ 8 ตุลาคม 2562 เพื่อพิจารณาร่วมกันในหลักการการกำหนดสิทธิประโยชน์ทางภาษีให้กับผู้ประกอบการที่จ้างผู้พ้นโทษเข้าทำงานฯ ให้มีความชัดเจนยิ่งขึ้น นอกจากนี้ กค. ได้วิเคราะห์การจัดทำประมาณการการสูญเสียรายได้และประโยชน์ที่คาดว่าจะได้รับ ตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 ดังนี้

3.1 การกำหนดสิทธิประโยชน์ทางภาษีโดยให้ยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลซึ่งรับผู้พ้นโทษที่ได้รับการปล่อยตัวจากเรือนจำเป็นระยะเวลาไม่เกิน 3 ปี นับแต่วันที่ได้รับ การปล่อยตัวเข้าทำงาน สำหรับเงินได้เป็นจำนวนร้อยละห้าสิบของรายจ่าย ที่ได้จ่ายเป็นค่าใช้จ่ายในการจ้างแรงงาน ผู้พ้นโทษเฉพาะในส่วนที่ไม่เกิน 15,000 บาทต่อคนต่อเดือน สำหรับรอบระยะเวลาบัญชีเริ่มในหรือหลังวันที่ 1 มกราคม พ.ศ. 2563 แต่ไม่เกินวันที่ 31 ธันวาคม พ.ศ. 2563

3.2 การจัดทำประมาณการการสูญเสียรายได้และประโยชน์ที่คาดว่าจะได้รับฯ โดยเห็นว่ามาตรการทางภาษีดังกล่าวทำให้รัฐจัดเก็บภาษีลดลงประมาณ 6,732 ล้านบาท แต่มีประโยชน์ที่คาดว่าจะได้รับ ดังนี้

3.2.1 สร้างแรงจูงใจให้ภาคเอกชนมีส่วนร่วมสนับสนุนการจ้างงานผู้พ้นโทษ ให้มีอาชีพก่อให้เกิดรายได้พึ่งพาตนเองอย่างมีศักดิ์ศรี

3.2.2 สร้างโอกาสให้ผู้พ้นโทษกลับคืนสู่สังคมได้อย่างมั่นคง ก่อให้เกิดการสร้างสังคมที่ปลอดภัยจากการลดการกลับมากระทำความผิดซ้ำ

3.2.3 เสริมสร้างด้านเศรษฐกิจตลาดแรงงานในประเทศไทยที่ขาดแคลนโดยไม่ต้องพึ่งแรงงานประเทศเพื่อนบ้าน

**สาระสำคัญของร่างพระราชกฤษฎีกา**

1. กำหนดบทนิยามคำว่า “ผู้พ้นโทษ” หมายความว่า นักโทษเด็ดขาด ซึ่งมีสัญชาติไทยที่ได้รับ การปล่อยตัวออกจากเรือนจำ เนื่องจากครบกำหนดโทษตามหมายศาล ลดวันต้องโทษจำคุก หรือพักการลงโทษ

2. กำหนดให้ยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลซึ่งรับผู้พ้นโทษที่ได้รับการปล่อยตัวจากเรือนจำเป็นระยะเวลาไม่เกิน 3 ปี นับแต่วันที่ได้รับการปล่อยตัวเข้าทำงาน สำหรับเงินได้เป็นจำนวนร้อยละห้าสิบของรายจ่ายที่ได้จ่ายเป็นค่าใช้จ่ายในการจ้างแรงงานผู้พ้นโทษเฉพาะในส่วนที่ไม่เกิน 15,000 บาทต่อคนต่อเดือน สำหรับรอบระยะเวลาบัญชีเริ่มในหรือหลังวันที่ 1 มกราคม พ.ศ. 2563 แต่ไม่เกินวันที่ 31 ธันวาคม พ.ศ. 2563

3. กำหนดให้บริษัทหรือห้างหุ้นส่วนนิติบุคคลที่จะได้รับการยกเว้นภาษีเงินได้ต้องยื่นแบบแสดงรายการภาษีเงินได้หัก ณ ที่จ่าย ตามมาตรา 59 แห่งประมวลรัษฎากรสำหรับการหักภาษี ณ ที่จ่าย ตามมาตรา 50 (1) แห่งประมวลรัษฎากร กรณีการจ่ายเงินได้พึงประเมินตามมาตรา 40 (1) และ (2) แห่งประมวลรัษฎากร ผ่านระบบเครือข่ายอินเทอร์เน็ตภายในกำหนดเวลาตามกฎหมาย ตั้งแต่เดือนที่รับผู้พ้นโทษเข้าทำงานจนถึงเดือนสุดท้ายของรอบระยะเวลาบัญชีที่ได้ใช้สิทธิยกเว้นภาษีเงินได้

4. กำหนดให้บริษัทหรือห้างหุ้นส่วนนิติบุคคลที่ได้ใช้สิทธิยกเว้นภาษีเงินได้ เนื่องจากการจ้างแรงงานผู้พ้นโทษ ต้องไม่ใช้สิทธิยกเว้นภาษีเงินได้เนื่องจากรายจ่ายในการจ้างงานบุคคลดังกล่าวตามพระราชกฤษฎีกาอื่น ที่ออกตามความในประมวลรัษฎากรอีกไม่ว่าทั้งหมดหรือบางส่วน

**3. เรื่อง ร่างพระราชบัญญัติป้องกันและปราบปรามการก่อการร้าย พ.ศ. ….**

คณะรัฐมนตรีมีมติเห็นชอบและรับทราบ ดังนี้

1. เห็นชอบร่างพระราชบัญญัติป้องกันและปราบปรามการก่อการร้าย พ.ศ. …. ที่สำนักงานคณะกรรมการกฤษฎีกาตรวจพิจารณาแล้ว ตามที่สำนักงานสภาความมั่นคงแห่งชาติเสนอ และให้ส่งคณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป

2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่สำนักงานสภาความมั่นคงแห่งชาติเสนอ

**สาระสำคัญของร่างพระราชบัญญัติ**

1. กำหนดคำนิยาม **“การก่อการร้าย”** ให้หมายถึงการกระทำความผิดเกี่ยวกับการก่อการร้าย ตามประมวลกฎหมายอาญา และกำหนดคำนิยาม **“พนักงานเจ้าหน้าที่”** โดยกำหนดประเภทและระดับตำแหน่งของข้าราชการที่จะปฏิบัติหน้าที่ และกำหนดให้ก่อนปฏิบัติหน้าที่ตามพระราชบัญญัติฉบับนี้ พนักงานเจ้าหน้าที่จะต้อง เข้ารับการฝึกอบรมตามหลักสูตรที่ สมช. กำหนดด้วย

2. **กำหนดมาตรการเชิงป้องกันการก่อการร้าย** โดยกำหนดอำนาจทั่วไปสำหรับพนักงานเจ้าหน้าที่ ในการเข้าไปในเคหสถานหรือสถานที่ใด ๆ เพื่อตรวจค้นบุคคลหรือทรัพย์สิน การค้นบุคคลหรือยานพาหนะที่มี เหตุสงสัยว่าเกี่ยวข้องกับการก่อการร้าย การยึดหรืออายัดทรัพย์สิน การห้ามเข้า ห้ามใช้เส้นทางคมนาคม ยานพาหนะ อาคาร สถานที่ หรือสั่งอพยพ การเข้าถึงและได้มาซึ่งเอกสารหรือข้อมูลข่าวสารที่เกี่ยวข้องกับการก่อการร้าย การสะกดรอยผู้ต้องสงสัยว่าจะกระทำความผิดเกี่ยวกับการก่อการร้าย การปฏิบัติการอำพราง การเคลื่อนย้ายภายใต้การควบคุม การจับกุมและการควบคุมตัวบุคคลที่เกี่ยวข้องกับการก่อการร้าย

3. **กำหนดมาตรการเชิงปราบปรามการก่อการร้าย** โดยกำหนดอำนาจของพนักงานเจ้าหน้าที่ในกรณีที่ สมช. ได้ประกาศสถานการณ์อันเป็นภัยคุกคามต่อความมั่นคงแห่งชาติในด้านการก่อการร้ายแล้ว ให้มีอำนาจเพิ่มเติมในการควบคุมการเสนอข่าวหรือข้อมูลข่าวสารที่ทำให้ประชาชนเกิดความตื่นตกใจหรือหวาดกลัว การออกคำสั่งห้ามบุคคลออกไปนอกราชอาณาจักรในกรณีที่มีเหตุอันควรเชื่อได้ว่าเป็นการออกไปเพื่อเตรียมการหรือเข้าร่วมการก่อการร้าย การออกคำสั่งให้คนต่างด้าวออกไปนอกราชอาณาจักรเพื่อป้องกันการก่อการร้าย และการควบคุมการซื้อ ขาย ใช้ หรือครอบครองอาวุธหรือสิ่งอื่นใดที่อาจนำไปใช้ในการก่อการร้าย ทั้งนี้ ต้องไม่เกินสมควรแก่เหตุ ไม่เกินความจำเป็น และได้สัดส่วนกับระดับความรุนแรงและผลกระทบต่อประชาชนด้วย

4. **กำหนดขอบเขตการบังคับใช้ เขตอำนาจศาล และสถานะของพนักงานเจ้าหน้าที่** โดยกำหนดให้ระเบียบ คำสั่ง หรือการกระทำตามพระราชบัญญัติฉบับนี้ ไม่อยู่ในบังคับของกฎหมายว่าด้วยวิธีปฏิบัติราชการทางปกครอง และให้การดำเนินคดีอยู่ในอำนาจของศาลยุติธรรม รวมทั้งกำหนดให้พนักงานเจ้าหน้าที่ที่ได้รับการแต่งตั้งตามพระราชบัญญัติฉบับนี้ เป็นพนักงานฝ่ายปกครองหรือตำรวจตามประมวลกฎหมายวิธีพิจารณาความอาญา

5. **กำหนดบทกำหนดโทษ** โดยกำหนดให้ผู้ใดที่เปิดเผยการได้มาซึ่งเอกสาร หรือข้อมูลข่าวสาร ตามพระราชบัญญัตินี้ ต้องระวางโทษจำคุกตั้งแต่สามปีถึงห้าปี หรือปรับตั้งแต่หกหมื่นถึงหนึ่งแสนบาท หรือทั้งจำ ทั้งปรับ และกำหนดให้พนักงานเจ้าหน้าที่ที่ได้กระทำการนอกเหนือจากการปฏิบัติการตามพระราชบัญญัตินี้ ต้องระวางโทษหนักเป็นสามเท่าที่กำหนดไว้สำหรับความผิดนั้น

**4. เรื่อง ร่างพระราชกฤษฎีกากำหนดให้สาขาการกำหนดอาหารเป็นสาขาการประกอบโรคศิลปะ พ.ศ. ….**

คณะรัฐมนตรีมีมติเห็นชอบร่างพระราชกฤษฎีกากำหนดให้สาขาการกำหนดอาหารเป็นสาขา การประกอบโรคศิลปะ พ.ศ. …. ที่สำนักงานคณะกรรมการกฤษฎีกาตรวจพิจารณาแล้วตามที่กระทรวงสาธารณสุขเสนอ และให้ดำเนินการต่อไปได้

**สาระสำคัญของร่างพระราชกฤษฎีกา**

1. กำหนดบทนิยาม คำว่า “การกำหนดอาหาร” กำหนดให้สาขาการกำหนดอาหารเป็นสาขา การประกอบโรคศิลปะตามมาตรา 5 (8) แห่งพระราชบัญญัติการประกอบโรคศิลปะ พ.ศ. 2542 ซึ่งแก้ไขเพิ่มเติมโดยพระราชบัญญัติการประกอบโรคศิลปะ (ฉบับที่ 4) พ.ศ. 2556

2. กำหนดให้มีคณะกรรมการวิชาชีพสาขาการกำหนดอาหาร ประกอบด้วย กรรมการวิชาชีพซึ่งเป็นผู้แทนจากส่วนราชการ สถาบันอุดมศึกษาของรัฐและสถาบันอุดมศึกษาของเอกชน กรรมการวิชาชีพซึ่งรัฐมนตรีแต่งตั้งจากผู้ทรงคุณวุฒิ กรรมการวิชาชีพซึ่งได้รับเลือกตั้งโดยผู้ประกอบโรคศิลปะสาขาการกำหนดอาหาร และผู้อำนวยการสำนักสถานพยาบาล และการประกอบโรคศิลปะเป็นกรรมการและเลขานุการ

3. กำหนดให้กรรมการวิชาชีพต้องเป็นผู้ประกอบโรคศิลปะสาขากำหนดอาหารและไม่มีลักษณะต้องห้าม เช่น เป็นบุคคลล้มละลาย เป็นต้น กำหนดวาระการดำรงตำแหน่งของกรรมการวิชาชีพคราวละ 4 ปี

4. กำหนดให้ผู้ขอขึ้นทะเบียนและรับใบอนุญาตเป็นผู้ประกอบโรคศิลปะ สาขาการกำหนดอาหาร ต้องมีความรู้ในวิชาชีพคือเป็นผู้ที่ได้รับปริญญาหรือประกาศนียบัตรเทียบเท่าปริญญาสาขาการกำหนดอาหารจากสถาบันการศึกษาที่คณะกรรมการวิชาชีพสาขาการกำหนดอาหารรับรอง และต้องสอบผ่านความรู้ตามหลักเกณฑ์ ที่คณะกรรมการวิชาชีพสาขาการกำหนดอาหารกำหนด กรณีผู้สำเร็จการศึกษาจากต่างประเทศซึ่งมิได้มีสัญชาติไทย นอกจากมีคุณสมบัติดังกล่าวแล้ว ต้องได้รับอนุญาตให้เป็นผู้ประกอบโรคศิลปะสาขาการกำหนดอาหารจากประเทศ ที่สำเร็จการศึกษาด้วย

5. กำหนดให้ผู้ปฏิบัติงานด้านการกำหนดอาหารซึ่งได้รับปริญญา หรือประกาศนียบัตรเทียบเท่าปริญญาสาขาการกำหนดอาหารอยู่ก่อนวันที่พระราชกฤษฎีกานี้ใช้บังคับ ประกอบโรคศิลปะการกำหนดอาหารต่อไปได้ แต่ต้องยื่นคำขอขึ้นทะเบียน และรับใบอนุญาตเป็นผู้ประกอบโรคศิลปะสาขาการกำหนดอาหาร รวมทั้ง ผู้ที่ปฏิบัติงานด้านกำหนดอาหารในสถานพยาบาลหรือองค์กรใดที่คณะกรรมการวิชาชีพสาขาการกำหนดอาหารรับรองให้มีสิทธิขอขึ้นทะเบียนและรับใบอนุญาตเป็นผู้ประกอบโรคศิลปะสาขาการกำหนดอาหาร

**5. เรื่อง ร่างกฎกระทรวงการอนุญาตให้ใช้พื้นที่เพื่อตั้งสถานประกอบการทางนิวเคลียร์ พ.ศ. ….**

คณะรัฐมนตรีมีมติเห็นชอบร่างกฎกระทรวงการอนุญาตให้ใช้พื้นที่เพื่อตั้งสถานประกอบการ ทางนิวเคลียร์ พ.ศ. …. ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอ และให้ดำเนินการต่อไปได้

**สาระสำคัญของร่างกฎกระทรวง**

1. กำหนดบทนิยามคำว่า “พื้นที่กีดกัน” “พื้นที่ระวังเหตุ” “พื้นที่ห่างจากชุมชน” และ “เหตุการณ์ภายนอก”

2. กำหนดหลักเกณฑ์ วิธีการ และเงื่อนไขการขอรับใบอนุญาต การออกใบอนุญาต การต่ออายุใบอนุญาต และการออกใบแทนใบอนุญาตให้ใช้พื้นที่เพื่อตั้งสถานประกอบการทางนิวเคลียร์ ได้แก่ ให้ผู้ก่อตั้ง สถานประกอบการทางนิวเคลียร์ต้องได้รับอนุญาตให้ใช้พื้นที่เพื่อตั้งสถานประกอบการทางนิวเคลียร์ โดยต้องยื่นคำขอรับใบอนุญาตพร้อมด้วยเอกสารหรือหลักฐานรายงานวิเคราะห์ความเหมาะสมของพื้นที่ตั้งสถานประกอบการทางนิวเคลียร์ตามที่คณะกรรมการพลังงานนิวเคลียร์เพื่อสันติประกาศกำหนด ผลการศึกษาความเป็นไปได้ของโครงการ แผนการก่อสร้างและแผนประมาณการค่าใช้จ่าย แผนการรักษาความมั่นคงปลอดภัย เป็นต้น และผู้ขอรับใบอนุญาตจะต้องปฏิบัติตามเงื่อนไขเพื่อความปลอดภัยของประชาชนและสิ่งแวดล้อมรอบพื้นที่ตั้งสถานประกอบการทางนิวเคลียร์

3. กำหนดหลักเกณฑ์การรับฟังความเห็นของประชาชนเกี่ยวกับการพิจารณาออกใบอนุญาตให้ใช้พื้นที่เพื่อตั้งสถานประกอบการทางนิวเคลียร์แล้วนำประเด็นความเห็นดังกล่าวมาประกอบการพิจารณาของเลขาธิการสำนักงานปรมาณูเพื่อสันติและคณะกรรมการพลังงานนิวเคลียร์เพื่อสันติต่อไป

**6. เรื่อง ร่างพระราชกฤษฎีกาจัดตั้งสำนักงานนวัตกรรมแห่งชาติ (องค์การมหาชน) (ฉบับที่ ..) พ.ศ. ….**

คณะรัฐมนตรีมีมติเห็นชอบร่างพระราชกฤษฎีกาจัดตั้งสำนักงานนวัตกรรมแห่งชาติ (องค์การมหาชน) (ฉบับที่ ..) พ.ศ. …. ที่สำนักงานคณะกรรมการกฤษฎีกาตรวจพิจารณาแล้ว ตามที่สำนักงาน ก.พ.ร. เสนอ และให้ดำเนินการต่อไปได้

**สาระสำคัญของร่างพระราชกฤษฎีกา**

1. แก้ไขเพิ่มเติมองค์ประกอบของคณะกรรมการนวัตกรรมแห่งชาติ โดยกรรมการไม่น้อยกว่ากึ่งหนึ่งต้องไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ

2. แก้ไขเพิ่มเติมอำนาจหน้าที่ของคณะกรรมการ โดยให้มีอำนาจกำหนดประมวลจริยธรรม ในการปฏิบัติงานของกรรมการ ผู้อำนวยการ และผู้ปฏิบัติงานของสำนักงาน การกำหนดค่าธรรมเนียม ค่าบำรุง ค่าตอบแทน และค่าบริการในการดำเนินกิจการของสำนักงาน การแต่งตั้งและอำนาจหน้าที่ของคณะกรรมการตรวจสอบ การกำหนดขอบเขตเกี่ยวกับการปฏิบัติหน้าที่ของคณะกรรมการตรวจสอบและผู้ตรวจสอบภายใน การกำหนดเครื่องแบบผู้อำนวยการและผู้ปฏิบัติงานของสำนักงาน และเครื่องหมายสำนักงาน รวมทั้งกำหนด แนวทางการปฏิบัติงานของสำนักงานตามหลักเกณฑ์และวิธีการบริหารกิจการบ้านเมืองที่ดี

3. กำหนดให้แต่งตั้งผู้อำนวยการให้แล้วเสร็จภายใน 90 วัน นับแต่วันที่มีเหตุต้องแต่งตั้งผู้อำนวยการ และหากมีเหตุจำเป็นให้ขยายระยะเวลาได้อีกไม่เกิน 60 วัน หากดำเนินการไม่แล้วเสร็จภายในระยะเวลาดังกล่าวให้คณะกรรมการรายงานผลให้คณะกรรมการพัฒนาและส่งเสริมองค์การมหาชนเพื่อรายงาน ให้คณะรัฐมนตรีเพื่อพิจารณา

4. กำหนดให้ผู้อำนวยการและเจ้าหน้าที่ต้องเป็นผู้มีความรู้ ความสามารถ และประสบการณ์เหมาะสมกับกิจการของสำนักงาน รวมทั้งต้องมีคุณสมบัติและไม่มีลักษณะต้องห้ามตามกฎหมายว่าด้วยองค์การมหาชน

5. กำหนดให้การตรวจสอบภายใน ให้ผู้ปฏิบัติงานของสำนักงานทำหน้าที่เป็นผู้ตรวจสอบภายในโดยเฉพาะ และให้รบผิดชอบขึ้นตรงต่อคณะกรรมการตรวจสอบและคณะกรรมการตามระเบียบที่คณะกรรมการกำหนด และในการแต่งตั้ง โยกย้ายเลื่อนเงินเดือน เลื่อนตำแหน่ง และลงโทษทางวินัยของผู้ตรวจสอบภายในให้ผู้อำนวยการและคณะกรรมการตรวจสอบพิจารณาร่วมกันแล้วเสนอคณะกรรมการให้ความเห็นชอบก่อนจึงดำเนินการได้

6. กำหนดให้การประเมินผลงานของสำนักงานให้เป็นไปตามกฎหมายว่าด้วยองค์การมหาชน

**7. เรื่อง ร่างกฎกระทรวงกำหนดให้ผลิตภัณฑ์อุตสาหกรรม แบตเตอรี่สำรองไฟฟ้าสำหรับการใช้งานแบบพกพา – คุณลักษณะที่ต้องการด้านความปลอดภัย ต้องเป็นไปตามมาตรฐาน พ.ศ. ….**

คณะรัฐมนตรีมีมติอนุมัติหลักการร่างกฎกระทรวงกำหนดให้ผลิตภัณฑ์อุตสาหกรรม แบตเตอรี่สำรองไฟฟ้าสำหรับการใช้งานแบบพกพา – คุณลักษณะที่ต้องการด้านความปลอดภัย ต้องเป็นไปตามมาตรฐาน พ.ศ. …. ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ทั้งนี้ ร่างกฎกระทรวงฯ ที่กระทรวงอุตสาหกรรมเสนอ เป็นการกำหนดให้ผลิตภัณฑ์อุตสาหกรรมแบตเตอรี่สำรองไฟฟ้าสำหรับการใช้งานแบบพกพา – คุณลักษณะที่ต้องการด้านความปลอดภัย ต้องเป็นไป ตามมาตรฐาน เลขที่ มอก. 2879 – 2560 ตามประกาศกระทรวงอุตสาหกรรม ฉบับที่ 5091 (พ.ศ. 2561) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กำหนดมาตรฐานผลิตภัณฑ์อุตสาหกรรม แบตเตอรี่สำรองไฟฟ้าสำหรับการใช้งานแบบพกพา – คุณลักษณะที่ต้องการด้านความปลอดภัย ลงวันที่ 12 พฤศจิกายน พ.ศ. 2562 เพื่อเป็นการคุ้มครองความปลอดภัยของผู้บริโภค ซึ่งกระทรวงอุตสาหกรรมได้ดำเนินการจัดให้มีการรับฟังความคิดเห็นเกี่ยวกับร่างกฎกระทรวงดังกล่าวแล้ว

**สาระสำคัญของร่างกฎกระทรวง**

**กำหนดให้ผลิตภัณฑ์อุตสาหกรรม แบตเตอรี่สำรองไฟฟ้าสำหรับการใช้งานแบบพกพา – คุณลักษณะที่ต้องการด้านความปลอดภัย ต้องเป็นไปตามมาตรฐาน เลขที่ มอก. 2879 – 2560 ตามประกาศกระทรวงอุตสาหกรรม ฉบับที่ 5091 (พ.ศ. 2561)** ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กำหนดมาตรฐานผลิตภัณฑ์อุตสาหกรรม แบตเตอรี่สำรองไฟฟ้าสำหรับ การใช้งานแบบพกพา – คุณลักษณะที่ต้องการด้านความปลอดภัย ลงวันที่ 12 พฤศจิกายน พ.ศ. 2562 **โดยให้มี ผลใช้บังคับเมื่อพ้นกำหนดหนึ่งร้อยห้าสิบวันนับแต่วันประกาศในราชกิจจานุเบกษาเป็นต้นไป**

**8. เรื่อง ร่างกฎกระทรวงกำหนดให้ผลิตภัณฑ์อุตสาหกรรมต้องเป็นไปตามมาตรฐาน รวม 4 ฉบับ**

คณะรัฐมนตรีมีมติอนุมัติหลักการร่างกฎกระทรวง รวม 4 ฉบับ ประกอบด้วย 1. ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานทั่วไปและงานดึงขึ้นรูป ต้องเป็นไปตามมาตรฐาน พ.ศ. …. 2. ร่างกฎกระทรวงกำหนดให้ผลิตภัณฑ์อุตสาหกรรมเข็มพืดเหล็กกล้ารีดร้อน ต้องเป็นไป ตามมาตรฐาน พ.ศ. …. 3. ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดเย็นสำหรับงานรถยนต์ ต้องเป็นไปตามมาตรฐาน พ.ศ. …. 4. ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างรถยนต์ ต้องเป็นไปตามมาตรฐาน พ.ศ. …. ตามที่กระทรวงอุตสาหกรรมเสนอ และ ให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. **ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานทั่วไปและงานดึงขึ้นรูป ต้องเป็นไปตามมาตรฐาน พ.ศ. ….** มีสาระสำคัญคือ

1.1 กำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานทั่วไปและ งานดึงขึ้นรูป ต้องเป็นไปตามมาตรฐาน เลขที่ มอก. 528 – 2560 ตามประกาศกระทรวงอุตสาหกรรมฉบับที่ 5509 (พ.ศ. 2562) เรื่อง ยกเลิกมาตรฐานผลิตภัณฑ์อุตสาหกรรมเหล็กกล้าคาร์บอนทรงแบนรีดร้อน สำหรับงานทั่วไปและงานขึ้นรูป และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานทั่วไปและงานดึงขึ้น รูป ลงวันที่ 30 กันยายน 2562

1.2 กำหนดให้กฎกระทรวงฉบับนี้ใช้บังคับเมื่อพ้นกำหนดสามร้อยหกสิบห้าวันนับแต่ วันประกาศในราชกิจจานุเบกษาเป็นต้นไป

2. **ร่างกฎกระทรวงกำหนดให้ผลิตภัณฑ์อุตสาหกรรมเข็มพืดเหล็กกล้ารีดร้อน ต้องเป็นไป ตามมาตรฐาน พ.ศ. ….** มีสาระสำคัญคือ

2.1 กำหนดให้ผลิตภัณฑ์อุตสาหกรรมเข็มพืดเหล็กกล้ารีดร้อน ต้องเป็นไปตามมาตรฐาน เลขที่ มอก. 1390 – 2560 ตามประกาศกระทรวงอุตสาหกรรม ฉบับที่ 5090 (พ.ศ. 2561) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกและกำหนดมาตรฐานผลิตภัณฑ์อุตสาหกรรมเข็มพืดเหล็กกล้ารีดร้อน ลงวันที่ 7 พฤศจิกายน 2561 และประกาศกระทรวงอุตสาหกรรม ฉบับที่ 5499 (พ.ศ. 2562) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขประกาศกระทรวงอุตสาหกรรม ฉบับที่ 5090 (พ.ศ. 2561) ลงวันที่ 7 พฤศจิกายน 2561 เรื่อง ยกเลิกและกำหนดมาตรฐานผลิตภัณฑ์อุตสาหกรรมเข็มพืดเหล็กกล้ารีดร้อน ลงวันที่ 30 กันยายน 2562

2.2 กำหนดให้กฎกระทรวงฉบับนี้ใช้บังคับเมื่อพ้นกำหนดหนึ่งร้อยแปดสิบวันนับแต่ วันประกาศในราชกิจจานุเบกษาเป็นต้นไป

3. **ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดเย็นสำหรับงานรถยนต์ ต้องเป็นไปตามมาตรฐาน พ.ศ. ….** มีสาระสำคัญคือ

3.1 กำหนดให้ผลิตภัณฑ์อุตสาหกรรมเหล็กกล้าทรงแบนรีดเย็นสำหรับงานรถยนต์ ต้องเป็นไปตามมาตรฐาน เลขที่ มอก. 2140 – 2560 ตามประกาศกระทรวงอุตสาหกรรม ฉบับที่ 5092 (พ.ศ. 2561) เรื่อง ยกเลิกมาตรฐานผลิตภัณฑ์อุตสาหกรรมเหล็กกล้ารีดเย็นแผ่นม้วน แผ่นแถบ และแผ่นตัด สำหรับงานรถยนต์ และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดเย็นสำหรับงานรถยนต์ ลงวันที่ 12 พฤศจิกายน 2561 และประกาศกระทรวงอุตสาหกรรม ฉบับที่ 5500 (พ.ศ. 2562) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขประกาศกระทรวงอุตสาหกรรม ฉบับที่ 5092 (พ.ศ. 2561) ลงวันที่ 12 พฤศจิกายน 2561 เรื่อง ยกเลิกมาตรฐานผลิตภัณฑ์อุตสาหกรรมเหล็กกล้ารีดเย็นแผ่นม้วนแผ่นแถบ และแผ่นตัด สำหรับงานรถยนต์ และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดเย็นสำหรับงานรถยนต์ ลงวันที่ 30 กันยายน 2562

3.2 กำหนดให้กฎกระทรวงฉบับนี้ใช้บังคับเมื่อพ้นกำหนดสองร้อยเจ็ดสิบวันนับแต่ วันประกาศในราชกิจจานุเบกษาเป็นต้นไป

4. **ร่างกฎกระทรวงกำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างรถยนต์ ต้องเป็นไปตามมาตรฐาน พ.ศ. ….** มีสาระสำคัญคือ

4.1 กำหนดให้ผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างรถยนต์ต้องเป็นไปตามมาตรฐาน เลขที่ มอก. 1999 – 2560 ตามประกาศกระทรวงอุตสาหกรรมฉบับที่ 5076 (พ.ศ. 2561) เรื่อง ยกเลิกมาตรฐานผลิตภัณฑ์อุตสาหกรรมเหล็กกล้ารีดร้อนแผ่นม้วน แผ่นแถบ และแผ่นตัด สำหรับงานโครงสร้างรถยนต์ และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดร้อนสำหรับงานโครงสร้างรถยนต์ ลงวันที่ 26 ตุลาคม 2561 และประกาศกระทรวงอุตสาหกรรม ฉบับที่ 5497 (พ.ศ. 2562) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขประกาศกระทรวงอุตสาหกรรม ฉบับที่ 5076 (พ.ศ. 2561) ลงวันที่ 26 ตุลาคม 2561 เรื่อง ยกเลิกมาตรฐานผลิตภัณฑ์อุตสาหกรรมเหล็กกล้ารีดร้อนแผ่นม้วน แผ่นแถบ แผ่นหนาและแผ่นบาง สำหรับงานโครงสร้างรถยนต์ และกำหนดมาตรฐานผลิตภัณฑ์อุตสาหกรรมเหล็กกล้าทรงแบนรีดร้อน สำหรับงานโครงสร้างรถยนต์ ลงวันที่ 30 กันยายน 2562

4.2 กำหนดให้กฎกระทรวงฉบับนี้ใช้บังคับเมื่อพ้นกำหนดสองร้อยเจ็ดสิบวันนับแต่ วันประกาศในราชกิจจานุเบกษาเป็นต้นไป

**9. เรื่อง ร่างประกาศกระทรวงพาณิชย์ เรื่อง ยกเลิกประกาศกระทรวงพาณิชย์ เรื่อง การส่งสินค้าผักและ ผลไม้ออกไปนอกราชอาณาจักร พ.ศ. 2546 พ.ศ. ….**

คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง ยกเลิกประกาศกระทรวงพาณิชย์ เรื่อง การส่งสินค้าผักและผลไม้ออกไปนอกราชอาณาจักร พ.ศ. 2546 พ.ศ. …. ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

ทั้งนี้ พณ. เสนอว่า

1. ได้มีประกาศกระทรวงพาณิชย์ เรื่อง การส่งออกสินค้าผักและผลไม้ออกไปนอกราชอาณาจักร พ.ศ. 2546 ลงวันที่ 11 เมษายน 2546 โดยมีสาระสำคัญเป็นการกำหนดให้การส่งออกผักและผลไม้ที่ส่งออกไปแต่ละประเทศตามชนิดหรือประเภทที่กรมการค้าต่างประเทศ กระทรวงพาณชิย์ ประกาศกำหนด โดยกำหนดให้ผู้ส่งออกต้องปฏิบัติตามหลักเกณฑ์ วิธีการ และเงื่อนไขในการควบคุมสารตกค้างเป็นสินค้าที่ต้องมีหนังสือรับรองของ กรมวิชาการเกษตร กระทรวงเกษตรและสหกรณ์ (กษ.) แสดงต่อกรมศุลกากรประกอบพิธีการส่งออกไป นอกราชอาณาจักร และต่อมาได้มีประกาศกรมการค้าต่างประเทศ เรื่อง กำหนดชนิดหรือประเภทของผักและผลไม้ ที่ต้องมีหนังสือรับรองในการส่งออก พ.ศ. 2550 กำหนดให้ผักและผลไม้ เช่น ลำไย ทุเรียน ลิ้นจี่ ผักชีไทย ใบกะเพรา ใบโหระพา ต้องมีหนังสือรับรองในการส่งออก และยังกำหนดสารตกค้างที่จะต้องตรวจสอบสำหรับผักและผลไม้ดังกล่าวที่จะส่งออก ได้แก่ สารพิษตกค้างของสารกำจัดแมลง สารพิษตกค้างของสารกำจัดวัชพืช และเชื้อจุลินทรีย์ เป็นต้น

2. ประกอบกับปัจจุบัน พณ. ได้รับแจ้งจาก กษ. ว่าได้มีประกาศกระทรวงเกษตรและสหกรณ์ เรื่อง กำหนดพืชเป็นพืชควบคุมเฉพาะ พ.ศ. 2556 และประกาศกรมวิชาการเกษตร เรื่อง หลักเกณฑ์ วิธีการ และเงื่อนไขการขอและการออกใบรับรองสุขอนามัย พ.ศ. 2552 ซึ่งออกโดยอาศัยอำนาจตามพระราชบัญญัติกักพืช พ.ศ. 2507 และที่แก้ไขเพิ่มเติมโดยประกาศทั้ง 2 ฉบับดังกล่าวใช้ในการควบคุมการส่งออกสินค้าผักและผลไม้เป็นการเฉพาะ ครอบคลุมชนิดหรือประเภทของสินค้าและผลไม้ สารเคมีตกค้าง เชื้อจุลินทรีย์ หรือสิ่งอื่นใดที่เป็นอันตรายต่อมนุษย์ รวมทั้งได้กำหนดชนิดพืช ประเทศปลายทาง และรายการที่ต้องทดสอบเกินกว่าที่กำหนดในประกาศกระทรวงพาณิชย์ และประกาศกรมการค้าต่างประเทศตามข้อ 1. สมควรยกเลิกประกาศของกระทรวงพาณิชย์ทั้ง 2 ฉบับดังกล่าว

3. กษ. แจ้งว่าการยกเลิกประกาศดังกล่าวตามข้อ 2. จะไม่ส่งผลกระทบต่อการส่งออกสินค้าผักและผลไม้ไปนอกราชอาณาจักรแต่อย่างใด และ พณ. โดยกรมการค้าต่างประเทศได้จัดให้มีการรับฟังความคิดเห็น จากหน่วยงานของรัฐและเอกชนที่เกี่ยวข้อง รวมทั้งประชาชนโดยทั่วไปแล้ว

จึงได้เสนอร่างประกาศกระทรวงพาณิชย์ เรื่อง ยกเลิกประกาศกระทรวงพาณิชย์ เรื่อง การส่งสินค้าผักและผลไม้ออกไปนอกราชอาณาจักร พ.ศ. 2546 พ.ศ. …. มาเพื่อดำเนินการ

**สาระสำคัญของร่างประกาศ**

ยกเลิกประกาศกระทรวงพาณิชย์ เรื่อง การส่งออกสินค้าผักและผลไม้ออกไปนอกราชอาณาจักร พ.ศ. 2546

**10. เรื่อง ร่างประกาศกระทรวงพาณิชย์ เรื่อง กำหนดให้น้ำมันปาล์มและแฟรกชันของน้ำมันปาล์ม และ น้ำมันเนื้อในเมล็ดปาล์มเป็นสินค้าที่ต้องปฏิบัติตามมาตรการจัดระเบียบในการนำเข้าและนำผ่าน พ.ศ. ....**

คณะรัฐมนตรีมีมติเห็นชอบในหลักการร่างประกาศกระทรวงพาณิชย์ เรื่อง กำหนดให้น้ำมันปาล์มและแฟรกชันของน้ำมันปาล์ม และน้ำมันเนื้อในเมล็ดปาล์มเป็นสินค้าที่ต้องปฏิบัติตามมาตรการจัดระเบียบใน การนำเข้าและนำผ่าน พ.ศ. .... ตามที่กระทรวงพาณิชย์เสนอ และให้ดำเนินการต่อไปได้

ทั้งนี้ กระทรวงพาณิชย์เสนอว่า เพื่อให้การดำเนินการตามแนวทางแก้ไขปัญหาน้ำมันปาล์มและน้ำมันเนื้อในเมล็ดปาล์ม ประเด็นการป้องกันปัญหาการลักลอบนำเข้า รวมทั้งป้องปรามการนำสินค้าน้ำมันปาล์มและน้ำมันเนื้อในเมล็ดปาล์ม ผ่านแดนมาใช้หรือจำหน่ายภายในประเทศ ตามมติคณะกรรมการนโยบายน้ำมันปาล์มแห่งชาติ ครั้งที่ 5/2562 เมื่อวันที่ 27 ธันวาคม 2562 มีการกำกับดูแลการนำเข้าและนำผ่านสินค้าน้ำมันปาล์มฯ ให้มีความเข้มงวดมากขึ้น รวมทั้งสามารถป้องกันและแก้ไขปัญหาการลักลอบนำเข้าน้ำมันปาล์มเข้ามาในประเทศได้ อย่างมีประสิทธิภาพโดยเร็ว ซึ่งหากดำเนินการล่าช้าจะมีผลกระทบต่อเกษตรกรชาวสวนปาล์มน้ำมัน เนื่องจากมี การลักลอบนำเข้าน้ำมันปาล์มเข้ามาสวมสิทธิ์ทำให้ปริมาณสต็อกน้ำมันปาล์มเพิ่มขึ้น และส่งผลให้ราคาน้ำมันปาล์มในประเทศตกต่ำ จึงเห็นควรนำร่างประกาศกระทรวงพาณิชย์ เรื่อง กำหนดให้น้ำมันปาล์มและแฟรกชันของน้ำมันปาล์ม และน้ำมันเนื้อในเมล็ดปาล์มเป็นสินค้าที่ต้องปฏิบัติตามมาตรการจัดระเบียบในการนำเข้าและนำผ่าน พ.ศ. .... เสนอคณะรัฐมนตรีพิจารณาโดยเร่งด่วน

**ร่างประกาศกระทรวงพาณิชย์ฯ มีสาระสำคัญคือ**

1. การกำหนดด่านนำเข้าและด่านนำผ่านน้ำมันปาล์มและน้ำมันเนื้อในเมล็ดปาล์ม โดยอาศัยอำนาจตามมาตรา 5 วรรคหนึ่ง (6) และมาตรา 5/1 แห่งพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า พ.ศ. 2522 ซึ่งแก้ไขเพิ่มเติมโดยพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า (ฉบับที่ 2) พ.ศ. 2558

2. ให้นำเข้าน้ำมันปาล์มและแฟรกชันของน้ำมันปาล์ม และน้ำมันเนื้อในเมล็ดปาล์มได้เฉพาะด่านศุลกากรมาบตาพุด สำนักงานศุลกากรกรุงเทพ และสำนักงานศุลกากรท่าเรือแหลมฉบัง เท่านั้น

3. ให้นำผ่านน้ำมันปาล์มและแฟรกชันของน้ำมันปาล์ม และน้ำมันเนื้อในเมล็ดปาล์มได้เฉพาะจุดเริ่มต้นและจุดสิ้นสุด ดังนี้

(1) ให้สำนักงานศุลกากรท่าเรือกรุงเทพเป็นจุดเริ่มต้นของการนำผ่าน

(2) ให้ด่านศุลกากรจันทบุรี ด่านศุลกากรหนองคาย และด่านศุลกากรแม่สอดเป็นจุดสิ้นสุดของการนำผ่าน

|  |
| --- |
| **เศรษฐกิจ - สังคม** |

**11. เรื่อง ขอความเห็นชอบแผนอัตรากำลังโรงพยาบาลมหาวิทยาลัยเทคโนโลยีสุรนารี ปีงบประมาณ**

**พ.ศ. 2563 – 2565 และเรื่อง ขอความเห็นชอบแผนอัตรากำลังโรงพยาบาลศูนย์การแพทย์มหาวิทยาลัย**

**วลัยลักษณ์ ปีงบประมาณ พ.ศ. 2563 -2565**

คณะรัฐมนตรีมีมติเห็นชอบตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอดังนี้

1. เห็นชอบแผนอัตรากำลังโรงพยาบาลมหาวิทยาลัยเทคโนโลยีสุรนารี (มทส.) ปีงบประมาณ พ.ศ. 2563-2564 จำนวน 1,090 อัตรา วงเงินรวม 383.88 ล้านบาท

2. เห็นชอบแผนอัตรากำลังโรงพยาบาลศูนย์การแพทย์มหาวิทยาลัยวลัยลักษณ์ (มวล.) ปีงบประมาณ พ.ศ. 2563 – 2565 จำนวน 1,268 อัตรา วงเงินรวม 531.94 ล้านบาท

**สาระสำคัญของเรื่อง**

กระทรวงการอุดมศึกษา วิทยาศาสตร์ วิจัยและนวัตกรรม เสนอคณะรัฐมนตรีเพื่อพิจารณาให้ความเห็นชอบแผนอัตรากำลังโรงพยาบาลภายใต้การกำกับของสถาบันอุดมศึกษาจำนวน 2 แห่ง ได้แก่ โรงพยาบาลมหาวิทยาลัยเทคโนโลยีสุรนารี สังกัดมหาวิทยาลัยเทคโนโลยีสุรนารี จังหวัดนครราชสีมา และโรงพยาบาล ศูนย์การแพทย์ มหาวิทยาลัยวลัยลักษณ์ สังกัดมหาวิทยาลัยวลัยลักษณ์ จังหวัดนครศรีธรรมราช ซึ่งเดิมคณะรัฐมนตรีได้มีมติเมื่อวันที่ 13 สิงหาคม 2539 และวันที่ 22 ตุลาคม 2555 ให้ความเห็นชอบโครงการจัดตั้งโรงพยาบาลมหาวิทยาลัยเทคโนโลยีสุรยารี (เดิม คือ สำนักวิชาแพทย์ศาสตร์มหาวิทยาลัยเทคโนโลยีสุรนารี) และศูนย์การแพทย์มหาวิทยาลัยวลัยลักษณ์ เพื่อรองรับการผลิตแพทย์ พยาบาล และบุคลากรทางการแพทย์ รวมทั้งการให้บริการสุขภาพแก่ประชาชนในพื้นที่ภาคตะวันออกเฉียงเหนือตอนล่างและภาคใต้ตอนบน ต่อมา เมื่อมีการก่อสร้างโครงสร้างพื้นฐานเพื่อรองรับการขยายตัวของโรงพยาบาลทั้ง 2 แห่ง ตลอดจนการพัฒนา เพื่อยกระดับให้เป็นศูนย์เป็นเลิศทางการแพทย์ในด้านต่าง ๆ เช่น ศูนย์ความเป็นเลิศด้านข้อเทียม ศูนย์ส่องกล้องทางเดินอาหาร ศูนย์ความเป็นเลิศด้านวิจัยและบริการวิชาการโรคไข้เลือดออก เป็นต้น

โรงพยาบาลมหาวิทยาลัยเทคโนโลยีสุรนารี และโรงพยาบาลศูนย์การแพทย์มหาวิทยาลัยวลัยลักษณ์จึงมีความจำเป็นที่จะต้องขยายกรอบอัตรากำลังที่มีอยู่ในปัจจุบันเพื่อให้สามารถรองรับการดำเนินการดังกล่าวข้างต้น พร้อมทั้งขอรับจัดสรรงบประมาณรวมทั้งสิ้น 915.82 ล้านบาท สรุปได้ ดังนี้

|  |  |
| --- | --- |
| **โรงพยาบาลมหาวิทยาลัยเทคโนโลยีสุรนารี** | |
| **สถานการณ์ปัจจุบัน** | **เป้าหมายที่ต้องการจะเป็นตามแผนอัตรากำลัง** |
| - สามารถให้บริการผู้ป่วยในได้ 120 เตียง  - เปิดรับผู้ป่วยนอก รักษาโรคทั่วไปและผู้ป่วยฉุกเฉินรวมทั้งให้บริการแพทย์เฉพาะทาง  - มีผู้ป่วยนอกประมาณ 1,093 คนต่อวัน และรองรับผู้ป่วยจากเขตสุขภาพที่ 9  - รองรับการเรียนการสอนของนักศึกษาแพทย์และนักศึกษาด้านวิทยาศาสตร์สุขภาพอื่น ๆ และสร้างงานวิจัยด้านวิทยาศาสตร์สุขภาพ ในฐานะเป็นโรงเรียนแพทย์แห่งที่ 2 ของภาคตะวันออกเฉียงเหนือ (เดิมมีเพียงโรงพยาบาลศรีนครินทร์ มหาวิทยาลัยขอนแก่น) | - ขยายศักยภาพเป็นโรงพยาบาลระดับมาตรฐาน (ระดับ S) ขนาด 250 เตียงขึ้นไป  - ขยายการให้บริการผู้ป่วยนอกเป็น 2,000 คนต่อวัน  - เพิ่มประสิทธิภาพและลดความแออัดของการบริการของเขตสุขภาพที่ 9 นครชัยบุรินทร์ : เป็นโรงพยาบาลรับผู้ป่วยส่งต่อระดับสูง-พัฒนาระบบบริการสุขภาพ (ด้านหลอดเลือดสมอง)  - พัฒนาศูนย์การศึกษาด้านวิทยาศาสตร์สุขภาพ รองรับการจัดการเรียนการสอนทั้งก่อนปริญญาและหลังปริญญา  - พัฒนาศูนย์ความเป็นเลิศทางการแพทย์ ได้แก่ ศูนย์สุขภาพครบวงจร ศูนย์ความเป็นเลิศด้านเวชศาสตร์การกีฬา ศูนย์ความเป็นเลิศด้านข้อเทียม ศูนย์ส่องกล้องทางเดินอาหาร |

|  |  |  |  |  |
| --- | --- | --- | --- | --- |
| **ความต้องการอัตรากำลัง** | **ปีงบประมาณ**  **2563** | **ปีงบประมาณ**  **2564** | **ปีงบประมาณ**  **2565** | **รวมทั้งสิ้น** |
| **สายวิชาชีพ**  (ภารกิจด้านแพทย์ การพยาบาล ทันตกรรม) | 286 อัตรา | 239 อัตรา | 150 อัตรา | 675 อัตรา |
| **สายสนับสนุน**  (ภารกิจด้านงานบริหาร บริหารยุทธศาสตร์) | 205 อัตรา | 133 อัตรา | 77 อัตรา | 415 อัตรา |
| **รวมอัตรากำลังที่เสนอขอ** | **491 อัตรา** | **372 อัตรา** | **227 อัตรา** | **1,090 อัตรา** |
| **งบประมาณที่เสนอขอ** | **162.12 ล้านบาท** | **134.04 ล้านบาท** | **87.72 ล้านบาท** | **383.88 ล้านบาท** |

|  |  |
| --- | --- |
| **โรงพยาบาลศูนย์การแพทย์มหาวิทยาลัยวลัยลักษณ์** | |
| **สถานการณ์ปัจจุบัน** | **เป้าหมายที่ต้องการจะเป็นตามแผนอัตรากำลัง** |
| - เป็นโรงพยาบาลนำร่อง มีโครงสร้างอาคารพร้อมครุภัณฑ์ทางการแพทย์ พร้อมที่จะเปิดให้บริการในเดือนตุลาคม 2563 จำนวน 120 เตียง แต่ปัจจุบันโรงพยาบาลมีบุคลากรเพียง 30 อัตรา  - เป็นสถานที่ในการเรียนการสอนของนักศึกษาแพทย์และนักศึกษาสำนักวิชาอื่น ๆ ในระบบวิทยาการสุขภาพ การสร้างงานวิจัยทั้งทางคลินิกและงานวิจัยประยุกต์  - รองรับผู้ป่วยในระดับตติยภูมิในเขตภาคใต้ตอนบนได้อย่างมีประสิทธิภาพและครบวงจร | - ขยายศักยภาพเป็นโรงพยาบาลระดับมาตรฐาน (ระดับ S) เป็น 419 เตียง ในปี 2564  - สามารถรองรับผู้มาใช้บริการได้ปีละไม่ต่ำกว่า 500,000 คน  - ผลิตบุคลากรทางการแพทย์ (แพทย์ พยาบาล เทคนิคการแพทย์ กายภาพบำบัด) ประมาณปีละ 2,950 คน  - ดำเนินการวิจัยทั้งทางคลินิกและงานวิจัยประยุกต์ภายใต้ศูนย์ความเป็นเลิศทางด้านวิทยาศาสตร์สุขภาพจำนวน 5 ศูนย์ (ศูนย์ความเป็นเลิศด้านการวิจัยโรคเมลิออยโดลิส ศูนย์ความเป็นเลิศด้านวิจัยและบริการวิชาการโรคไข้เลือดออก ศูนย์ความเป็นเลิศด้านการวิจัยระบบสุขภาพและการแพทย์ ศูนย์ความเป็นเลิศด้าน Innovation and Health Products และศูนย์ความเป็นเลิศด้านยาและเครื่องสำอาง) |

|  |  |  |  |  |
| --- | --- | --- | --- | --- |
| **ความต้องการอัตรากำลัง** | **ปีงบประมาณ**  **2563** | **ปีงบประมาณ**  **2564** | **ปีงบประมาณ**  **2565** | **รวมทั้งสิ้น** |
| **สายวิชาชีพ**  (ภารกิจด้านแพทย์แผนไทย แพทย์ทางเลือก การพยาบาลชุมชน รังสีวิทยา เทคนิคการแพทย์ เภสัชกรรม ทันตกรรม) | 274 อัตรา | 334 อัตรา | 424 อัตรา | 1,032 อัตรา |
| **สายสนับสนุน**  (ภารกิจด้านงานบริหารการพัฒนาระบบบริการ) | 134 อัตรา | 68 อัตรา | 34 อัตรา | 236 อัตรา |
| **รวมอัตรากำลังที่เสนอขอ** | **408 อัตรา** | **402 อัตรา** | **458 อัตรา** | **1,268 อัตรา** |
| **งบประมาณที่เสนอขอ** | **157.43 ล้านบาท** | **175.52 ล้านบาท** | **198.99 ล้านบาท** | **531.94 ล้านบาท** |

สำหรับแผนอัตรากำลังของโรงพยาบาลมหาวิทยาลัยเทคโนโลยีสุรนารีและโรงพยาบาลศูนย์การแพทย์มหาวิทยาลัยวลัยลักษณ์ ปีงบประมาณ พ.ศ. 2563 – 2565 ที่กระทรวงการอุดมศึกษา วิทยาศาสตร์ วิจัยและนวัตกรรมเสนอมานั้น นอกจากจะก่อให้เกิดประโยชน์แก่ประชาชนในพื้นที่เขตสุขภาพที่ 9 ภาคตะวันออกเฉียงเหนือตอนล่าง (จังหวัดนครราชสีมา จังหวัดชัยภูมิ จังหวัดบุรีรัมย์ และจังหวัดสุรินทร์) และเขตสุขภาพที่ 11 ภาคใต้ตอนบน (จังหวัดนครศรีธรรมราช จังหวัดสุราษฎร์ธานี จังหวัดภูเก็ต จังหวัดกระบี่ จังหวัดพังงา จังหวัดระนอง และจังหวัดชุมพร) ในการเข้าถึงการบริการด้านสุขภาพที่มีคุณภาพแล้วยังมีความสอดคล้องกับยุทธศาสตร์ชาติ (ระยะ 20 ปี) ด้านสาธารณสุขที่มุ่งส่งเสริมสุขภาพและการป้องกันโรคที่เป็นเลิศด้วยศูนย์ความเป็นเลิศทางการแพทย์ ตลอดจนการส่งเสริมขีดความสามารถในการดำเนินพันธกิจหลักของโรงพยาบาลสังกัดสถาบันอุดมศึกษาในการผลิตบัณฑิตและบุคลากรทางการแพทย์ทุกระดับ เพื่อแก้ไขปัญหาการขาดแคลนบุคลากรทางการแพทย์และสาธารณสุขของประเทศ รวมทั้งส่งสริมการวิจัยทางด้านวิทยาศาสตร์สุขภาพ

**12. เรื่อง แนวปฏิบัติเชิงนโยบายเพื่อสกัดกั้นการลักลอบขนส่งอาวุธที่มีอานุภาพทำลายล้างสูง ระบบเครื่องส่ง และวัสดุอุปกรณ์ (ทางทะเล ทางอากาศ และทางบก)**

คณะรัฐมนตรีมีมติรับทราบแนวปฏิบัติเชิงนโยบายเพื่อสกัดกั้นการลักลอบขนส่งอาวุธที่มีอานุภาพทำลายล้างสูง ระบบเครื่องส่ง และวัสดุอุปกรณ์ (ทางทะเล ทางอากาศ และทางบก) เพื่อใช้เป็นกรอบแนวทางให้กับหน่วยงานที่เกี่ยวข้องนำไปปฏิบัติต่อไป ตามที่สำนักงานสภาความมั่นคงแห่งชาติ (สมช.) เสนอ และให้ สมช. รับความเห็นของหน่วยงานที่เกี่ยวข้องไปพิจารณาดำเนินการต่อไป

**สาระสำคัญของเรื่อง**

สมช. รายงานว่า

1. เมื่อปี พ.ศ. 2557 สมช. ได้จัดตั้งคณะอนุกรรมการประสานงานเพื่อดำเนินการตามพันธกรณีความริเริ่มเพื่อความมั่นคงจากการแพร่ขยายอาวุธที่มีอานุภาพทำลายล้างสูง รวมทั้งคณะทำงานที่เกี่ยวข้องเพื่อยกร่างแนวปฏิบัติเชิงนโยบายเพื่อสกัดกั้นการลักลอบขนส่งอาวุธที่มีอานุภาพทำลายล้างสูง ระบบเครื่องส่ง และวัสดุอุปกรณ์ (ทางทะเล อากาศ และทางบก) โดยพิจารณาถึงความสอดคล้องกับกฎหมายและแนวปฏิบัติภายในประเทศเกี่ยวกับการควบคุมยุทธภัณฑ์และสินค้าที่ใช้ได้สองทาง (Dual-Use Items: DUI) รวมทั้งความตกลงระหว่างประเทศ ได้แก่ สนธิสัญญาและอนุสัญญาด้านการไม่แพร่ขยาย WMD ข้อมติคณะมนตรีความมั่นคงแห่งสหประชาชาติ (United Nations Security Council: UNSC) และแนวปฏิบัติว่าด้วยการควบคุมการส่งออกที่เกี่ยวข้อง

2. แนวปฏิบัติเชิงนโยบายเพื่อสกัดกั้นการลักลอบขนส่งอาวุธที่มีอานุภาพทำลายล้างสูง ระบบเครื่องส่ง และวัสดุอุปกรณ์ (ทางทะเล ทางอากาศ และทางบก) ได้กำหนดขั้นตอนการประสานงานเพื่อสกัดกั้นอาวุธที่มีอานุภาพทำลายล้างสูง ระบบเครื่องส่งและวัสดุอุปกรณ์ ที่มีการขนส่งผ่านช่องทางคมนาคมระหว่างประเทศ ทั้งทางทะเล ทางอากาศและทางบก ได้ผ่านการพิจารณาของสภาความมั่นคงแห่งชาติแล้วเมื่อวันที่ 22 สิงหาคม 2562 โดยแบ่งเป็น 3 ขั้นตอนหลัก ดังนี้

2.1 **การดำเนินการก่อนการสกัดกั้น** คือ การประสานงานเพื่อแลกเปลี่ยนข้อมูลหรือข่าวกรองเกี่ยวกับยานพาหนะที่ต้องสงสัยว่าทำการขนส่งสินค้าที่เกี่ยวข้องกับ WMD รวมถึงการติดตามการประกาศรายชื่อบุคคล องค์กร และยานพาหนะที่ได้รับการขึ้นบัญชีลงโทษ (Sanction) ของ UNSC และยานพาหนะที่ต้องสงสัยอื่น ๆ อย่างต่อเนื่อง การตรวจสอบข้อมูลยานพาหนะต้องสงสัยกับสำนักข่าวกรองแห่งชาติ (สขช.) เมื่อได้รับการแจ้งเตือน และการแจ้งข้อมูลให้ส่วนราชการผู้บังคับใช้กฎหมายในพื้นที่ที่มีการเข้าออก หรือผ่านแดนของยานพาหนะดังกล่าวให้เฝ้าระวัง

2.2 **การดำเนินการสกัด**กั้น เป็นการบังคับใช้กฎหมายเกี่ยวกับการควบคุมยุทธภัณฑ์ วัตถุอันตรายทางเคมี ชีวภาพ รังสีและนิวเคลียร์ DUI และสินค้าที่ถูกขึ้นรายการตามข้อมติ UNSC ด้านการไม่แพร่ขยาย WMD โดยเฉพาะการใช้อำนาจการตรวจสอบสินค้าตามพระราชบัญญัติศุลกากร พ.ศ. 2560 ทั้งนี้ กำหนดให้ส่วนราชการที่มีอำนาจหน้าที่บังคับใช้กฎหมายดังกล่าวในพื้นที่ที่พบยานพาหนะและสินค้าต้องสงสัย (อาทิ น่านน้ำอาณาเขต ท่าเรือ ท่าอากาศยาน ด่านพรมแดน) เป็นผู้ดำเนินการสกัดกั้นและตรวจค้น พร้อมทั้งให้มีชุดสหวิชาชีพผู้เชี่ยวชาญด้านเคมี ชีวภาพ รังสีและนิวเคลียร์ ให้การสนับสนุนทางเทคนิคในการตรวจค้นสินค้าอันตรายตามความจำเป็น

2.3 **การดำเนินการหลังการสกัดกั้น** ได้แก่ การดำเนินการตรวจค้น ยึด และอายัด และจัดการสินค้าอันเป็นความผิด การตรวจสอบความเชื่อมโยงกับการก่อการร้าย หรืออาชญากรรมที่เกี่ยวกับความพยายามแพร่ขยาย WMD และการชี้แจงต่อผู้ได้รับผลกระทบ

2.4 **กรณี**ที่ส่วนราชการผู้บังคับใช้กฎหมาย**ไม่สามารถดำเนินการ**สกัดกั้นสินค้าที่ต้องสงสัยว่าเกี่ยวข้องกับการแพร่ขยาย WMD ในเงื่อนไขต่าง ๆ ได้แก่ ยานพาหนะที่เกี่ยวข้องอยู่นอกเขตอำนาจการบังคับใช้พระราชบัญญัติศุลกากร พ.ศ. 2560 การมีข้อมูลหรือข่าวกรองอย่างจำกัดและไม่เพียงพอที่จะสามารถนำมายืนยันเรื่องการกระทำผิด การขาดกฎหมายภายในที่ให้อำนาจในการสกัดกั้นหรือตรวจค้น หรือมีข้อจำกัดทางปฏิบัติอื่น ๆ สมช. สามารถขออนุมัติแนวปฏิบัติเชิงนโยบายเพิ่มเติมเป็นรายกรณีจากคณะรัฐมนตรี หรือสภาความมั่นคงแห่งชาติ

**13. เรื่อง รายงานการจัดตั้งศูนย์เฉพาะกิจเฝ้าระวังความปลอดภัยของประชาชน**

คณะรัฐมนตรีมีมติรับทราบรายงานความคืบหน้ารายงานการจัดตั้งศูนย์เฉพาะกิจเฝ้าระวังความปลอดภัยของประชาชน ตามที่กระทรวงยุติธรรมเสนอ ดังนี้

**สาระสำคัญ**

ตามนโยบายรัฐมนตรีว่าการกระทรวงยุติธรรม กำหนดแนวทางการดำเนินงานเพื่อเฝ้าระวังการก่ออาชญากรรมสะเทือนขวัญของผู้พ้นโทษที่มีลักษณะพิเศษ มีการจัดตั้งเป็นศูนย์เฉพาะกิจอย่างเร่งด่วน มีรายละเอียด ดังนี้

1. รัฐมนตรีว่าการกระทรวงยุติธรรมมีคำสั่งกระทรวงยุติธรรมที่ 25/2563 ลงวันที่ 29 มกราคม 2563 เรื่อง จัดตั้งศูนย์เฉพาะกิจเฝ้าระวังความปลอดภัยของประชาชน มีอำนาจหน้าที่ในการบริหารจัดการผู้พ้นโทษที่มีลักษณะพิเศษโดยประสานและดำเนินการร่วมกับหน่วยงานที่เกี่ยวข้องในการเฝ้าระวังผู้พ้นโทษที่มีพฤติการณ์เป็นภัยอันตรายต่อสังคมทั้ง 7 กลุ่ม

2. กระทรวงยุติธรรมจัดทำแนวทางให้หน่วยงานที่เฝ้าระวังความปลอดภัยของประชาชนในพื้นที่ มีรายละเอียด ดังนี้

2.1 ในเขตกรุงเทพมหานคร กรมคุมประพฤติเป็นผู้ประสานงานกับสถานีตำรวจนครบาลทุกสถานี บริหารจัดการกลุ่มผู้พ้นโทษที่มีลักษณะพิเศษในเขตพื้นที่และรายงานผลมายังศูนย์เฉพาะกิจเฝ้าระวังความปลอดภัยของประชาชน

2.2 ในส่วนภูมิภาค มอบหมายให้คณะกรรมการพัฒนาการบริหารงานยุติธรรมระดับจังหวัด (กพยจ.) เป็นหน่วยงานที่เฝ้าระวังความปลอดภัยของประชาชนในพื้นที่ และได้มีคำสั่งกระทรวงยุติธรรมที่ 24/2563 ลงวันที่ 29 มกราคม 2563 เรื่อง การเฝ้าระวังความปลอดภัยของประชาชน มีหน้าที่ประสานงานกับหน่วยงานในพื้นที่ เช่น ส่วนราชการกระทรวงมหาดไทย สำนักงานตำรวจแห่งชาติ เป็นต้น บริหารจัดการกลุ่มผู้พ้นโทษที่มีลักษณะพิเศษในเขตพื้นที่และรายงานผลมายังศูนย์เฉพาะกิจเฝ้าระวังความปลอดภัยของประชาชน

**14. เรื่อง สรุปผลการประชุมคณะกรรมการรัฐมนตรีฝ่ายเศรษฐกิจ ครั้งที่ 1/2563**

คณะรัฐมนตรีมีมติรับทราบสรุปผลการประชุมคณะกรรมการรัฐมนตรีฝ่ายเศรษฐกิจ ครั้งที่ 1/2563ตามที่สำนักงานสภาพัฒนาการเศรษฐกิจและสังคมแห่งชาติ ในฐานะกรรมการและผู้ช่วยเลขานุการคณะกรรมการรัฐมนตรีฝ่ายเศรษฐกิจเสนอ

ตามที่คณะกรรมการรัฐมนตรีฝ่ายเศรษฐกิจได้มีการประชุม ครั้งที่ 1/2563 เมื่อวันศุกร์ที่   
31 มกราคม 2563 เวลา 09.30 น. ณ ห้องประชุมสีเขียว ตึกไทยคู่ฟ้า ทำเนียบรัฐบาล โดยมีนายกรัฐมนตรี  
(พลเอก ประยุทธ์ จันทร์โอชา) เป็นประธาน นั้น ฝ่ายเลขานุการฯ ขอสรุปสาระสำคัญและมติที่ประชุม ดังนี้

**1. เรื่องเพื่อพิจารณา**

**1.1 มาตรการพยุงอุตสาหกรรมท่องเที่ยวไทย**

**1.1.1 ข้อเสนอเพื่อพิจารณา**

การท่องเที่ยวแห่งประเทศไทย (ททท.) รายงานว่าสถานการณ์การระบาดของโรคปอดอักเสบจากเชื้อโคโรนาไวรัส สายพันธุ์ใหม่ 2019 ที่แพร่ระบาดอย่างรุนแรงในประเทศจีนอยู่ในขณะนี้ ได้ส่งผลกระทบต่ออุตสาหกรรมการท่องเที่ยวของไทย จากการที่ประเทศจีนประกาศห้ามนักท่องเที่ยวประเภทหมู่คณะ

(กรุ๊ปทัวร์) เดินทางออกนอกประเทศตั้งแต่วันที่ 27 มกราคม 2563 ซึ่งสำนักงาน ททท. 5 แห่งในประเทศจีน คาดว่าจำนวนนักท่องเที่ยวจีนที่จะเดินทางเข้าไทยตั้งแต่วันที่ 27 มกราคม 2563 ถึงเดือนเมษายน 2563 จะมีจำนวนลดลงประมาณร้อยละ 80 ซึ่งจะทำให้รายได้จากการท่องเที่ยวลดลงประมาณ 95,000 ล้านบาท นอกจากนี้สถานการณ์ดังกล่าวได้สร้างความตระหนกให้กับนักท่องเที่ยวทั่วโลก ทำให้นักท่องเที่ยวชาติอื่น ๆ เกิดความไม่มั่นใจต่อการเดินทางเยือนไทยและประเทศในภูมิภาค ดังนั้น เพื่อที่จะรักษาเป้าหมายจำนวนนักท่องเที่ยวต่างประเทศและรายได้จากการท่องเที่ยวในปี 2563 ไว้ที่ 41.8 ล้านคน และ 2.22 ล้านล้านบาทตามที่รัฐบาลได้กำหนดไว้ รวมถึงเพื่อเป็นการสร้างขีดความสามารถในการแข่งขันของภาคการท่องเที่ยวของไทยในระยะยาว กระทรวงการท่องเที่ยวและกีฬา   
โดยการท่องเที่ยวแห่งประเทศไทย จึงเสนอให้คณะกรรมการรัฐมนตรีฝ่ายเศรษฐกิจพิจารณามาตรการ  
พยุงอุตสาหกรรมท่องเที่ยวไทยในระยะเร่งด่วน (เดือนกุมภาพันธ์ – เมษายน 2563) และในระยะยาว ประกอบด้วย (1) มาตรการบรรเทาผลกระทบจากการระบาดของโรคปอดอักเสบจากเชื้อโคโรนาไวรัส  
สายพันธุ์ใหม่ 2019 และ (2) มาตรการเสริมสร้างความเข้มแข็งของห่วงโซ่อุปทาน โดยมีรายละเอียดดังนี้

**1.1.1.1 มาตรการบรรเทาผลกระทบจากการระบาดของโรคปอดอักเสบจากเชื้อโคโรนาไวรัส สายพันธุ์ใหม่ 2019** (มาตรการระยะเร่งด่วน 3 เดือน : เดือนกุมภาพันธ์ - เมษายน 2563)

ประกอบด้วย 4 มาตรการย่อย ได้แก่ (1) **การสื่อสารสร้างความเข้าใจแก่คนไทยและนักท่องเที่ยวด้วยข้อความเดียว (Single message)** “ห่วงใยและให้ความสำคัญกับคนไทย เป็นลำดับแรก และแสดงความเห็นใจไปยังผู้ที่ได้รับผลกระทบ” (2) **การเฝ้าระวังและอำนวยความสะดวกให้นักท่องเที่ยว** โดยยกระดับศูนย์ช่วยเหลือนักท่องเที่ยว (ศูนย์ TAC) ของกระทรวงการท่องเที่ยวและกีฬา เป็นการให้บริการแบบจุดเดียวเบ็ดเสร็จ (One - Stop Service) พร้อมทั้งขอความร่วมมือกับทุกหน่วยงานที่เกี่ยวข้องในการทำหน้าที่ให้คำแนะนำ เฝ้าระวัง และแจ้งเหตุ (3) **การเยียวยาภาคธุรกิจท่องเที่ยว** โดยการรักษาความสัมพันธ์ที่ดีกับผู้ประกอบการและผู้ที่อยู่ในอุตสาหกรรมท่องเที่ยวที่ได้รับผลกระทบจากการระบาดของโรคปอดอักเสบจากเชื้อโคโรนาไวรัส สายพันธุ์ใหม่ 2019 การช่วยเหลือทางการเงิน โดยการจัดหาแหล่งเงินกู้ดอกเบี้ยต่ำ การขยายระยะเวลาชำระหนี้ การลดค่าธรรมเนียมในการขึ้น - ลงของอากาศยาน (Landing Fee) และการลดภาษีสรรพสามิตน้ำมันเครื่องบิน และ (4) **การกระตุ้นการเดินทางท่องเที่ยว** โดยการหาตลาดทดแทนจากต่างประเทศ และในประเทศ รวมถึงการสื่อสารเพื่อสร้างความมั่นใจให้กับนักท่องเที่ยว

**1.1.1.2 มาตรการเสริมสร้างความเข้มแข็งของห่วงโซ่อุปทาน** (มาตรการระยะยาว : ตั้งแต่เดือนพฤษภาคม 2563 เป็นต้นไป) ประกอบด้วย 3 มาตรการย่อย ได้แก่

1) **การจัดตั้งคณะกรรมการขับเคลื่อนเพื่อเสริมสร้าง  
ความเข้มแข็งให้ห่วงโซ่อุปทาน (Ease of Traveling)** เพื่อการทำงานเชิงบูรณาการกับทุกหน่วยงานให้บรรลุเป้าหมาย โดยมีองค์ประกอบดังนี้ รองนายกรัฐมนตรีที่นายกรัฐมนตรีมอบหมาย เป็นประธานกรรมการ รัฐมนตรีว่าการกระทรวงการท่องเที่ยวและกีฬา เป็นรองประธานกรรมการ ปลัดกระทรวง  
การท่องเที่ยวและกีฬา เป็นกรรมการและเลขานุการ และผู้แทนจากหน่วยงานภาครัฐและภาคเอกชน  
ที่เกี่ยวข้องร่วมเป็นกรรมการ

2) **การขยายเวลาเศรษฐกิจภาคกลางคืนเฉพาะในพื้นที่ท่องเที่ยว (Zoning)** **และการยกระดับมาตรฐานและคุณภาพของบริการการท่องเที่ยว** โดยพิจารณามอบหมายให้กระทรวงมหาดไทยร่วมกับกระทรวงการท่องเที่ยวและกีฬาดำเนินการขยายเวลาเศรษฐกิจ  
ภาคกลางคืนในพื้นที่ท่องเที่ยวนำร่อง พร้อมทั้งดำเนินการยกระดับมาตรฐานและคุณภาพของการท่องเที่ยว  
ในทุกด้าน ได้แก่ มัคคุเทศก์ ราคาสินค้าและบริการ ความสะอาดของอาหารและร้านค้า ห้องน้ำสาธารณะ  
ในแหล่งท่องเที่ยวตามมาตรฐาน Healthy Accessibility Safety (HAS) ทั่วประเทศ การจัดทำฐานข้อมูลที่พักแรมที่ถูกกฎหมาย และ การปลุกจิตสำนึกความมีน้ำใจดูแลและช่วยเหลือนักท่องเที่ยว

3) **การสนับสนุนเที่ยวบินเช่าเหมาลำ (Charter Flight) สำหรับนักท่องเที่ยวคุณภาพที่มีการใช้จ่ายสูงสู่พื้นที่เมืองรอง** โดยขอความเห็นชอบในหลักการการพิจารณาอนุมัติงบประมาณวงเงิน 500 ล้านบาท สำหรับการดำเนินการเตรียมความพร้อมและเสริมสร้างความเข้มแข็งให้กับผู้มีส่วนได้ส่วนเสียในอุตสาหกรรมท่องเที่ยว เมื่อสถานการณ์การท่องเที่ยวของประเทศไทยกลับเข้าสู่ภาวะปกติ

**1.1.2 ข้อสั่งการของนายกรัฐมนตรี**

1.1.2.1 มาตรการพยุงอุตสาหกรรมท่องเที่ยวไทยมีความเกี่ยวข้องกับหลายหน่วยงาน ซึ่งจะต้องมีการประสานการทำงานร่วมกันอย่างจริงจัง โดยจะต้องให้ความสำคัญกับการดูแลสุขภาพอนามัยของประชาชนควบคู่ไปกับการบรรเทาผลกระทบด้านเศรษฐกิจการท่องเที่ยว ทั้งนี้ จะต้องมีการสื่อสารไปในทิศทางเดียวกัน และการสร้างความรู้ ความเข้าใจที่ถูกต้องให้กับประชาชน

1.1.2.2 มอบหมายให้กระทรวงสาธารณสุขพิจารณาจัดเจ้าหน้าที่ และศูนย์ดูแลผู้ป่วยเฝ้าระวังขึ้นภายในสนามบินให้เพียงพอต่อความต้องการ ในกรณีที่มีนักท่องเที่ยวที่ต้อง  
เฝ้าระวังจำนวนมากเกินกว่าขีดความสามารถในการเคลื่อนย้ายผู้ป่วย

1.1.2.3 ในการดำเนินมาตรการส่งเสริมการท่องเที่ยวในประเทศขอให้หน่วยงานพิจารณากำหนดหลักเกณฑ์ของมาตรการที่ให้ความสำคัญกับผู้ประกอบการชาวไทย และผู้ที่อยู่ในพื้นที่เป็นลำดับแรก

**1.1.3 มติคณะกรรมการรัฐมนตรีฝ่ายเศรษฐกิจ**

1.1.3.1 เห็นชอบในหลักการของมาตรการพยุงอุตสาหกรรมท่องเที่ยวไทย ประกอบด้วย มาตรการบรรเทาผลกระทบจากการระบาดของโรคปอดอักเสบจากเชื้อโคโรนาไวรัส   
สายพันธุ์ใหม่ 2019 และมาตรการเสริมสร้างความเข้มแข็งของห่วงโซ่อุปทาน โดยมอบหมายให้การท่องเที่ยวแห่งประเทศไทยและหน่วยงานที่เกี่ยวข้องรับความเห็นจากที่ประชุม ไปพิจารณาปรับปรุงข้อเสนอ รวมทั้งให้จัดทำข้อมูลรายละเอียดของมาตรการเพิ่มเติมให้ครบถ้วน เพื่อเสนอคณะรัฐมนตรีพิจารณาต่อไป ทั้งนี้ มาตรการที่ก่อให้เกิดการสูญเสียรายได้ของหน่วยงานรัฐ ให้หน่วยงานที่เกี่ยวข้องไปพิจารณาความเหมาะสมของมาตรการ และดำเนินการตามบทบัญญัติแห่งพระราชบัญญัติวินัยการเงินการคลังของรัฐ พ.ศ. 2561 รวมทั้งให้ดำเนินการตามขั้นตอน กฎหมาย และระเบียบที่เกี่ยวข้องให้ครบถ้วนก่อนเสนอต่อคณะรัฐมนตรีพิจารณา

1.1.3.2 เห็นชอบในหลักการของการจัดตั้งคณะกรรมการขับเคลื่อน  
เพื่อเสริมสร้างความเข้มแข็งให้ห่วงโซ่อุปทาน (Ease of Traveling) เพื่อให้เป็นกลไกการขับเคลื่อนมาตรการเสริมสร้างขีดความสามารถ ทั้งนี้ ขอให้เสนอรายชื่อผู้แทนและแผนการดำเนินงานในระยะยาวมาให้คณะรัฐมนตรีพิจารณาต่อไป

**1.2 การพัฒนาเขตเศรษฐกิจพิเศษ**

**1.2.1 ข้อเสนอเพื่อพิจารณา**

สำนักงานสภาพัฒนาการเศรษฐกิจและสังคมแห่งชาติเสนอให้คณะกรรมการรัฐมนตรีฝ่ายเศรษฐกิจพิจารณาข้อเสนอการพัฒนาเขตเศรษฐกิจพิเศษ ซึ่งเป็นกรอบแนวคิดการพัฒนาเศรษฐกิจหลักในระดับพื้นที่ภาค โดยมีรายละเอียดดังนี้

1.2.1.1ให้ความเห็นชอบกรอบแนวคิดการพัฒนาเขตเศรษฐกิจพิเศษ จำนวน 3 พื้นที่ ประกอบด้วย (1) พื้นที่ระเบียงเศรษฐกิจพิเศษภาคเหนือ (Northern Economic Corridor : NEC - Creative LANNA) (2) พื้นที่ระเบียงเศรษฐกิจพิเศษภาคตะวันออกเฉียงเหนือ (Northeastern Economic Corridor : NeEC - Bioeconomy) และ (3) พื้นที่ระเบียงเศรษฐกิจพิเศษภาคใต้ (Southern Economic Corridor : SEC) เพื่อเป็นพื้นที่การพัฒนาเศรษฐกิจเชื่อมโยงกับเขตพัฒนาพิเศษภาคตะวันออก (EEC) และเขตเศรษฐกิจพิเศษชายแดน (SEZ) และให้หน่วยงานที่เกี่ยวข้องใช้เป็นกรอบในการร่วมขับเคลื่อนการดำเนินงานให้บรรลุเป้าหมายต่อไป

1.2.1.2 ให้ความเห็นชอบแผนงานโครงการและมาตรการสำคัญตามที่เสนอ โดยให้สำนักงบประมาณพิจารณาโอนย้ายคำของบประมาณโครงการภายใต้แผนงานบูรณาการอื่น ๆ มาบรรจุในแผนงานบูรณาการพัฒนาพื้นที่เขตเศรษฐกิจพิเศษ ตามยุทธศาสตร์ชาติ และแผนแม่บท เล่มที่ 9 ประเด็น เขตเศรษฐกิจพิเศษ (พ.ศ. 2561 - 2580) เพื่อสามารถขับเคลื่อนและประเมินผลการพัฒนาตามเป้าหมายได้อย่างมีประสิทธิภาพ

1.2.1.3ให้ความเห็นชอบกลไกการบริหารจัดการ โดยในระยะเริ่มต้น  
ให้จัดทำ “ระเบียบสำนักนายกรัฐมนตรี ว่าด้วยการพัฒนาเขตเศรษฐกิจพิเศษ พ.ศ. ....” แต่งตั้งคณะกรรมการ นโยบายพัฒนาเขตเศรษฐกิจพิเศษ (กพศ.) โดยแก้ไขปรับปรุงคำสั่ง คสช. ที่ 72/2557 และระเบียบสำนักนายกรัฐมนตรีว่าด้วยการบริหารการพัฒนาพื้นที่ในเขตพัฒนาเศรษฐกิจพิเศษ พ.ศ. 2558 สำหรับในระยะยาวให้ปรับปรุงแก้ไข พระราชบัญญัติเขตพัฒนาพิเศษภาคตะวันออก พ.ศ. 2561 ให้ครอบคลุมพื้นที่เขตพัฒนาพิเศษอื่น ๆ นอกเหนือจาก EEC ได้แก่ NEC NeEC SEC CEC และ SEZ เพื่อให้มีกลไกบริหารจัดการและขับเคลื่อนพื้นที่เขตพัฒนาพิเศษทั้งหมดอย่างบูรณาการ มีประสิทธิภาพและต่อเนื่อง

**1.2.2 ข้อสั่งการนายกรัฐมนตรี**

1.2.2.1 การพัฒนาเขตเศรษฐกิจพิเศษ ควรดำเนินการในภาคกลาง - ตะวันตกด้วย เพื่อให้ครอบคลุมทุกภูมิภาคของประเทศ ลดความเหลื่อมล้ำและกระจายความเจริญอย่างทั่วถึง

1.2.2.2 โครงข่ายการคมนาคมขนส่ง (Connectivity) เป็นเรื่องสำคัญ ขอให้กระทรวงคมนาคมศึกษาออกแบบความเหมาะสมการพัฒนาโครงข่ายสายรองทั้งประเทศ เพื่อให้มีถนนจากเมืองหลวงไปยังภูมิภาคต่าง ๆ 2 เส้นทาง โดยให้มีระยะห่างที่เหมาะสม เพื่อขยายการพัฒนาออกสู่พื้นที่ใหม่ เช่น เกิดเมืองใหม่ เป็นต้น รวมทั้งศึกษาความเหมาะสมโครงการ “คลองไทย” โดยเฉพาะผลประโยชน์ที่จะเกิดขึ้น

1.2.2.3 ให้กระทรวงพาณิชย์และกระทรวงอุตสาหกรรมเร่งแก้ปัญหาราคาปุ๋ย เพื่อเกษตรกรสามารถลดต้นทุนการผลิต

1.2.2.4 ให้หน่วยงานที่เกี่ยวข้องพิจารณาแหล่งเงินที่เหมาะสมในการดำเนินงานแผนงานโครงการพัฒนาต่าง ๆ ไว้ด้วย

**1.2.3 มติคณะกรรมการรัฐมนตรีฝ่ายเศรษฐกิจ**

1.2.3.1ให้ความเห็นชอบกรอบแนวคิดการพัฒนาเขตเศรษฐกิจพิเศษ จำนวน 3 พื้นที่ ตามที่เสนอ และให้เพิ่มเติมการพัฒนาเขตเศรษฐกิจพิเศษภาคกลาง - ตะวันตก อีก 1 พื้นที่ รวมทั้งสิ้น 4 พื้นที่ เพื่อเป็นพื้นที่การพัฒนาเศรษฐกิจเชื่อมโยงกับเขตพัฒนาพิเศษภาคตะวันออก (EEC) และเขตเศรษฐกิจพิเศษชายแดน (SEZ) และให้หน่วยงานที่เกี่ยวข้องใช้เป็นกรอบในการร่วมขับเคลื่อนการดำเนินงานให้บรรลุเป้าหมายต่อไป ประกอบด้วย

1. พื้นที่ระเบียงเศรษฐกิจพิเศษภาคเหนือ (Northern Economic Corridor : NEC - Creative LANNA)
2. พื้นที่ระเบียงเศรษฐกิจพิเศษภาคตะวันออกเฉียงเหนือ (Northeastern Economic Corridor : NeEC - Bioeconomy)
3. พื้นที่ระเบียงเศรษฐกิจพิเศษภาคใต้ (Southern Economic Corridor : SEC)
4. พื้นที่ระเบียงเศรษฐกิจพิเศษภาคกลาง - ตะวันตก (Western Central Economic Corridor : WCEC)

1.2.3.2 ให้ความเห็นชอบแผนงานโครงการและมาตรการสำคัญ   
ปี 2564 ตามที่เสนอ โดยให้ สศช. ร่วมกับสำนักงบประมาณบริหารจัดการโดยปรับโครงสร้างแผนงาน  
บูรณาการพัฒนาพื้นที่ระดับภาคในแต่ละภาคให้รองรับการพัฒนาเขตเศรษฐกิจพิเศษ เพื่อสามารถขับเคลื่อนและประเมินผลการพัฒนาตามเป้าหมายได้อย่างมีประสิทธิภาพ

1.2.3.3ให้ความเห็นชอบกลไกการบริหารจัดการการพัฒนา  
เขตเศรษฐกิจพิเศษ โดยมอบหมาย สศช. จัดทำ “ระเบียบสำนักนายกรัฐมนตรี ว่าด้วยการพัฒนาเขตเศรษฐกิจพิเศษ พ.ศ. ...” แต่งตั้งคณะกรรมการนโยบายพัฒนาเขตเศรษฐกิจพิเศษ (กพศ.) เพื่อให้มีกลไกบริหารจัดการและขับเคลื่อนพื้นที่เขตพัฒนาพิเศษทั้งหมดอย่างบูรณาการ มีประสิทธิภาพและต่อเนื่อง

1.2.3.4 ให้กระทรวงคมนาคมศึกษาความเหมาะสมและจัดทำข้อเสนอ ดังนี้ (1) แนวทางการพัฒนาโครงข่ายสายรองทั้งประเทศ (2) การพัฒนาท่าเรือน้ำลึกทั้งสองฝั่งทะเลอ่าวไทยและอันดามัน

**2. เรื่องเพื่อทราบ**

**2.1 รายงานสถานการณ์เศรษฐกิจ**

**2.1.1** สำนักงานสภาพัฒนาการเศรษฐกิจและสังคมแห่งชาติ (สศช.) นำเสนอรายงานสถานการณ์เศรษฐกิจโลกและเศรษฐกิจไทยล่าสุด และแนวโน้มเศรษฐกิจในปี 2563โดยมีรายละเอียดดังนี้

2.1.1.1 **สถานการณ์เศรษฐกิจโลก** ในช่วงไตรมาสที่ 4 ของปี 2562 เริ่มมีสัญญาณดีขึ้นในหลายประเทศ และเมื่อพิจารณาภาพรวมในปี 2562 พบว่าเศรษฐกิจในหลายประเทศชะลอตัวลงจากปี 2561 อาทิ จีน เกาหลี สิงคโปร์ และเวียดนาม ซึ่งสอดคล้องกับการปรับตัวลดลงของมูลค่าการส่งออกสินค้าในปี 2562 ของหลายประเทศ ในขณะที่การส่งออกของจีน อินเดีย และเวียดนาม แม้จะยังคงขยายตัวแต่เป็นไปในอัตราที่ชะลอลง

2.1.1.2 **แนวโน้มเศรษฐกิจโลกในปี 2563** กองทุนการเงินระหว่างประเทศ (International Monetary Fund หรือ IMF) มีการปรับประมาณการอัตราการขยายตัวของเศรษฐกิจโลกลงหลายครั้ง โดยในรายงานแนวโน้มเศรษฐกิจ (World Economic Outlook) ฉบับประจำเดือน มกราคม 2563 ซึ่งเป็นช่วงก่อนการแพร่ระบาดของโคโรน่าไวรัส IMF คาดว่าเศรษฐกิจโลกในปี 2562 จะขยายตัวร้อยละ 2.9 และจะปรับตัวดีขึ้นอย่างช้า ๆ เป็นร้อยละ 3.3 ในปี 2563 แต่เป็นการปรับลดประมาณการลงจากร้อยละ 3.0 และร้อยละ 3.4 ในการประมาณการครั้งก่อนหน้าในเดือนตุลาคม 2562 ตามลำดับ

2.1.1.3 **เศรษฐกิจไทยในไตรมาสที่ 4 ปี 2562** เมื่อพิจารณาจากเครื่องชี้ทางเศรษฐกิจพบว่าเศรษฐกิจไทยในภาพรวมมีแนวโน้มชะลอตัวลงและขยายตัวได้ต่ำกว่าการประมาณการ สะท้อนจากเครื่องชี้ด้านการใช้จ่ายที่สำคัญ ได้แก่ มูลค่าการส่งออกในไตรมาสที่ 4 ลดลงร้อยละ 4.5 เทียบกับการลดลงร้อยละ 0.5 ในไตรมาสก่อน และการเบิกจ่ายงบประมาณในไตรมาสที่ 4 ลดลงร้อยละ 18.3 โดยเป็นผลจากการเบิกจ่ายรายจ่ายประจำและรายจ่ายลงทุนที่ลดลงร้อยละ 14.0 และร้อยละ 65.4 ตามลำดับ อย่างไรก็ดี เศรษฐกิจไทยยังมีแรงขับเคลื่อนจากการอุปโภคบริโภคภาคเอกชนที่ยังคงขยายตัวต่อเนื่อง ขณะที่เครื่องชี้ทางด้านการผลิตที่สำคัญ ได้แก่ ดัชนีผลผลิตการเกษตรในไตรมาสที่ 4 ลดลงร้อยละ 1.5 เนื่องจากได้รับผลกระทบจากสถานการณ์ภัยแล้ง และดัชนีผลผลิตอุตสาหกรรมลดลงร้อยละ 6.9 เทียบกับร้อยละ 4.3 ในไตรมาสก่อนหน้า

2.1.1.4 **ประมาณการอัตราการขยายตัวของเศรษฐกิจไทยในปี 2563** หลายหน่วยงานได้ปรับประมาณการอัตราการขยายตัวของเศรษฐกิจไทยลง โดยส่วนใหญ่คาดว่าเศรษฐกิจไทย  
ในปี 2562 จะขยายตัวได้ประมาณร้อยละ 2.5 – 2.6 และคาดว่าจะจะปรับตัวดึขึ้นเป็นร้อยละ 2.7 – 2.8 ในปี 2563

2.1.1.5 **ผลการดำเนินมาตรการเศรษฐกิจภายใต้กรอบการบริหารเศรษฐกิจในปี 2562 – 2563** พบว่า ด้านการท่องเที่ยวสามารถดำเนินการได้ตามเป้าหมาย   
โดยนักท่องเที่ยวต่างชาติที่เดินทางเข้ามาไทยในปี 2562 มีจำนวนรวมทั้งสิ้น 39.8 ล้านคน ตรงตามที่ตั้งเป้าหมายไว้ อย่างไรก็ตาม ด้านการส่งออกยังไม่เป็นไปตามเป้าหมาย โดยมูลค่าการส่งออกสินค้า  
ทั้งปี 2562 ลดลงร้อยละ 2.7 ต่ำกว่าที่ตั้งเป้าหมายไว้ที่อัตราขยายตัวร้อยละ 3.0 นอกจากนี้ ในส่วนของมาตรการด้านการเบิกจ่ายงบประมาณยังไม่เป็นไปตามเป้าหมาย โดยเฉพาะอย่างยิ่งการเบิกจ่ายงบลงทุนและงบรัฐวิสหกิจที่ยังต่ำกว่าเป้าหมาย ในขณะเดียวกัน ยังมีปัจจัยลบเพิ่มเติมที่คาดว่าจะส่งผลต่อการขยายตัวทางเศรษฐกิจ ซึ่งสะท้อนผ่านเครื่องชี้ด้านการผลิตที่สำคัญ ได้แก่ ดัชนีผลผลิตสินค้าเกษตรที่ปรับตัวลดลงในไตรมาสที่ 4 เนื่องจากได้รับผลกระทบจากภัยแล้ง และดัชนีผลผลิตอุตสาหกรรมที่ปรับตัวลดลงรุนแรงมากขึ้นในไตรมาสที่ 4 ตามการลดลงของการผลิตในหมวดยานยนต์ น้ำตาล และผลิตภัณฑ์จากการกลั่นปิโตรเลียม

2.1.1.6 **แนวโน้มเศรษฐกิจไทยในปี 2563** ในการประมาณการ  
ครั้งที่ผ่านมา ณ วันที่ 18 พฤศจิกายน 2562 สศช. คาดว่าเศรษฐกิจไทยในปี 2563 จะขยายตัวร้อยละ   
2.7 - 3.7 โดยมีค่ากลางอยู่ที่ร้อยละ 3.2 และจะมีการแถลงข่าวแนวโน้มเศรษฐกิจครั้งต่อไปในวันที่ 17 กุมภาพันธ์ 2563 ซึ่ง สศช. จะมีการพิจารณาทบทวนการประมาณการเศรษฐกิจในปี 2563 อีกครั้งโดยพบว่าเศรษฐกิจไทยเผชิญกับปัจจัยลบและปัจจัยเสี่ยงเพิ่มเติมจากการประมาณการครั้งก่อน อาทิ การแพร่ระบาดของโคโรน่าไวรัสสายพันธุ์ใหม่ 2019 สถานการณ์ภัยแล้ง และความล่าช้าของการเบิกจ่ายงบประมาณ ที่คาดว่าจะส่งผลกระทบให้เศรษฐกิจไทยขยายตัวได้ต่ำกว่าที่คาดการณ์ไว้เดิม

**2.1.2 ข้อสั่งการนายกรัฐมนตรี**

2.1.2.1 มอบหมายหน่วยงานที่เกี่ยวข้องให้พิจารณาเสนอมาตรการ  
เพื่อขับเคลื่อนเศรษฐกิจให้เป็นไปอย่างต่อเนื่อง โดยเฉพาะอย่างยิ่งมาตรการเพื่อสนับสนุนธุรกิจขนาดกลางและขนาดย่อม (SMEs) ที่ต้องเป็นมาตรการที่มีความเฉพาะเจาะจงและมุ่งเน้นการแก้ไขปัญหาในแต่ละสาขาได้  
อย่างเหมาะสม รวมทั้งมาตรการเพื่อสนับสนุนการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือ Bio-Circular-Green Economy (BCG)

2.1.2.2 มอบหมายหน่วยงานที่เกี่ยวข้องให้พิจารณาเสนอมาตรการสนับสนุนการลงทุนโดยเฉพาะการลงทุนของคนไทย โดยมุ่งเน้นการดูแลภาคเกษตรซึ่งเป็นสาขาการผลิตที่มีสัดส่วนการจ้างงานมากที่สุด

2.1.2.3 มอบหมายให้กระทรวงแรงงานและกระทรวงมหาดไทยพิจารณาเสนอมาตรการส่งเสริมการจ้างงานและสร้างอาชีพ โดยเฉพาะการจ้างงานภาคเกษตรกรรมในช่วงนอกฤดูกาลเพาะปลูกหรือช่วงที่ประสบภาวะภัยแล้ง

2.1.2.4 มอบหมายให้หน่วยงานที่เกี่ยวข้องดูแลผู้ที่อยู่ภายใต้โครงการจิตอาสาให้มีรายได้เพิ่มขึ้นอย่างต่อเนื่อง

**2.1.3 มติคณะกรรมการรัฐมนตรีฝ่ายเศรษฐกิจ**

รับทราบสถานการณ์เศรษฐกิจไทยตามที่สำนักงานสภาพัฒนาการเศรษฐกิจและสังคมแห่งชาตินำเสนอ และมอบหมายให้หน่วยงานที่เกี่ยวข้องไปหารือร่วมกันเพื่อหาแนวทางการดำเนินมาตรการขับเคลื่อนเศรษฐกิจให้เป็นไปอย่างต่อเนื่องในระยะต่อไป

**15. เรื่อง มาตรการการเงินการคลังเพื่อบรรเทาผลกระทบต่อภาคธุรกิจการท่องเที่ยว ปี 2563**

คณะรัฐมนตรีมีมติรับทราบและเห็นชอบตามที่กระทรวงการคลังเสนอ ดังนี้

1. รับทราบมาตรการด้านการเงินและการขยายกำหนดเวลาการยื่นแบบแสดงรายการและชำระภาษีให้แก่ผู้มีหน้าที่เสียภาษีเงินได้บุคคลธรรมดาหรือยื่นแบบแสดงรายการภาษีเงินได้บุคคลธรรมดาตามประมวลรัษฎากร ภ.ง.ด. 90 และ ภ.ง.ด. 91 (การขยายกำหนดเวลาการยื่นแบบแสดงรายการและชำระภาษีฯ)

2. เห็นชอบมาตรการภาษีเพื่อสนับสนุนการจัดอบรมสัมมนาภายในประเทศ มาตรการภาษีเพื่อสนับสนุนการปรับปรุงกิจการโรงแรม และมาตรการลดอัตราภาษีสรรพสามิตน้ำมันเชื้อเพลิง เครื่องบินไอพ่น (น้ำมันเชื้อเพลิงเครื่องบินฯ) พร้อมทั้ง มอบหมายหน่วยงานตามที่ระบุ ดำเนินการในส่วนที่เกี่ยวข้องต่อไป

3. เห็นชอบร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... จำนวน 1 ฉบับ

4. เห็นชอบร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... จำนวน 1 ฉบับ

5. เห็นชอบร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... จำนวน 1 ฉบับ

ทั้งนี้ กระทรวงการคลังเสนอว่า

สถานการณ์เศรษฐกิจไทย ปี 2563 คาดว่าจะต้องเผชิญกับความไม่แน่นอนจากปัจจัยภายนอกประเทศที่เกิดจากความขัดแย้งทางการค้าระหว่างสหรัฐอเมริกาและสาธารณรัฐประชาชนจีน รวมถึงการถอนตัวออกจากสหภาพยุโรปของสหราชอาณาจักร (Brexit) ซึ่งส่งผลให้เศรษฐกิจโลกชะลอตัวลงและส่งผลกระทบต่อเนื่องมายังเศรษฐกิจไทยผ่านการส่งออกสินค้าและการผลิตภาคอุตสาหกรรม ซึ่งเป็นสาขาเศรษฐกิจที่มีสัดส่วนสูงถึงร้อยละ 58.3 และ 27.2 ต่อผลิตภัณฑ์มวลรวมในประเทศ (Gross Domestic Product : GDP) ตามลำดับ นอกจากนี้ จากสถานการณ์การแพร่ระบาดของเชื้อไวรัสโคโรนาสายพันธุ์ใหม่ที่คาดว่าจะส่งผลกระทบต่อจำนวนนักท่องเที่ยวต่างประเทศที่เดินทางเข้ามาท่องเที่ยวในประเทศไทย โดยเฉพาะนักท่องเที่ยวจากสาธารณรัฐประชาชนจีนที่มีสัดส่วนสูงถึงร้อยละ 27.5 ของนักท่องเที่ยวต่างประเทศทั้งหมด ดังนั้น ปัจจัยความไม่แน่นอนทางเศรษฐกิจนี้อาจจะส่งผลกระทบต่อการขยายตัวของเศรษฐกิจไทยในปี 2563

**สาระสำคัญ**

กระทรวงการคลังจึงเห็นสมควรเสนอมาตรการการเงินการคลังเพื่อบรรเทาผลกระทบต่อภาคธุรกิจการท่องเที่ยว ปี 2563 โดยมีรายละเอียด ดังนี้

**1. มาตรการด้านการเงิน**

สถาบันการเงินของรัฐมีการดำเนินโครงการสินเชื่อดอกเบี้ยต่ำเงื่อนไขผ่อนปรนสำหรับผู้ประกอบการท่องเที่ยวและที่เกี่ยวเนื่องซึ่งได้รับผลกระทบจากสถานการณ์ไวรัสโคโรนาสายพันธุ์ใหม่ที่ต้องการสินเชื่อเพื่อเป็นเงินทุนสำหรับเสริมสภาพคล่องในการดำเนินธุรกิจและปรับปรุงสถานประกอบการสามารถเข้าร่วมโครงการได้ นอกจากนี้ สถาบันการเงินของรัฐยังได้มีมาตรการขยายเวลาชำระหนี้และค่าธรรมเนียมเพื่อแบ่งเบาภาระของผู้ประกอบการในช่วงที่ได้รับผลกระทบดังกล่าว ดังนี้

**1.1 มาตรการสินเชื่อ**

**1) โครงการสินเชื่อ SME ประชารัฐสร้างไทย ของธนาคารออมสิน** วงเงินคงเหลือ 40,000 ล้านบาท คิดอัตราดอกเบี้ยร้อยละ 4 ต่อปี ใน 2 ปีแรก ระยะเวลากู้สูงสุด 7 ปี โดยกำหนดการจ่ายค่าธรรมเนียมค้ำประกันสินเชื่อแทนวิสาหกิจขนาดกลางและขนาดย่อม (Small and Medium Enterprises: SMEs) เป็นระยะเวลา 4 ปี

**2) โครงการสินเชื่อเพื่อยกระดับเศรษฐกิจชุมชน (Local Economy Loan) ของธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.)** วงเงินคงเหลือ 15,000 ล้านบาท คิดอัตราดอกเบี้ยเริ่มต้นร้อยละ 3 ต่อปี ในช่วง 3 ปีแรก วงเงินต่อรายไม่เกิน 5 ล้านบาท ระยะเวลากู้สูงสุดไม่เกิน 7 ปี (ระยะเวลาปลอดชำระเงินต้นสูงสุดไม่เกิน 1 ปี)

**3) โครงการสินเชื่อ กรุงไทย SME ของธนาคารกรุงไทย จำกัด (มหาชน) (ธ.กรุงไทย)** วงเงินคงเหลือ 55,000 ล้านบาท คิดอัตราดอกเบี้ยเริ่มต้นร้อยละ 4 ต่อปี วงเงินต่อรายสูงสุด 3 เท่าของหลักประกัน ระยะเวลากู้สูงสุดไม่เกิน 7 ปี โดยกำหนดการจ่ายค่าธรรมเนียมค้ำประกันสินเชื่อแทน SMEs เป็นระยะเวลา 4 ปี

**4) โครงการ Transformation Loan เสริมแกร่ง (Soft Loan เพื่อปรับเปลี่ยนเครื่องจักร ระยะที่ 2) ของธนาคารออมสิน** วงเงินคงเหลือ 15,000 ล้านบาท โดยธนาคารออมสินคิดดอกเบี้ยกับธนาคารพาณิชย์และสถาบันการเงินเฉพาะกิจที่เข้าร่วมโครงการอัตราร้อยละ 0.1 ต่อปี และธนาคารพาณิชย์และสถาบันการเงินเฉพาะกิจที่เข้าร่วมโครงการคิดดอกเบี้ยกับ SMEs ในอัตราร้อยละ 4 ต่อปี วงเงินต่อรายสูงสุด 50 ล้านบาท ระยะเวลากู้สูงสุด 7 ปี (ระยะเวลาปลอดชำระเงินต้นสูงสุดไม่เกิน 1 ปี)

**1.2 มาตรการขยายเวลาชำระหนี้และค่าธรรมเนียม**

**1) ธนาคารออมสิน** มีมาตรการขยายระยะเวลาการชำระหนี้ให้ 2 เท่าของระยะเวลาคงเหลือตามสัญญา สูงสุดไม่เกิน 5 ปี สำหรับลูกหนี้ที่เป็นผู้ประกอบการท่องเที่ยว

**2) ธพว.** มีมาตรการพักชำระหนี้เงินต้นสำหรับเงินกู้ยืมระยะยาวที่มีวงเงินคงเหลือไม่เกิน 5 ล้านบาท เป็นระยะเวลา 6 เดือน โดยต้องมีประวัติการผ่อนชำระหนี้ดีไม่น้อยกว่า 6 เดือน ก่อนวันเข้าร่วมโครงการและต้องไม่เป็นหนี้ที่ไม่ก่อให้เกิดรายได้ (Non-performing Loan : NPL) สำหรับ SMEs ที่ได้รับผลกระทบจากภาวะเศรษฐกิจ และได้รับผลกระทบจากการแพร่ระบาดของไวรัสโคโรนาสายพันธุ์ใหม่

**3) ธนาคารเพื่อการเกษตรและสหกรณ์การเกษตร (ธ.ก.ส.)** มีมาตรการผัดผ่อนการชำระหนี้ได้ครั้งละไม่เกิน 12 เดือน ต่อเนื่องไม่เกิน 5 ครั้ง หรือสามารถขอปรับปรุงโครงสร้างหนี้และขยายระยะเวลาการชำระหนี้ได้ไม่เกิน 20 ปี สำหรับเกษตรกร ผู้ประกอบการ วิสาหกิจชุมชน กลุ่มเกษตรกร สหกรณ์การเกษตร หรือกองทุนหมู่บ้านที่ประสบปัญหาในการประกอบธุรกิจ มีสภาพคล่องไม่เพียงพอ หรือมีผลประกอบการขาดทุน

**4) ธนาคารอาคารสงเคราะห์** มีมาตรการลดอัตราดอกเบี้ยเงินกู้และงวดผ่อนชำระได้ไม่เกิน 6 เดือน โดยคิดอัตราดอกเบี้ยร้อยละ 0.01 ต่อปี สำหรับลูกค้าผู้ได้รับผลกระทบจากการแพร่ระบาดของไวรัสโคโรนาสายพันธุ์ใหม่ เช่น ไกด์นำเที่ยว พนักงานโรงแรม ผู้ประกอบการรายย่อยที่ขายสินค้าในแหล่งท่องเที่ยว เป็นต้น

**5) บรรษัทประกันสินเชื่ออุตสาหกรรมขนาดย่อม (บสย.)** มีมาตรการพักการชำระค่าธรรมเนียมการค้ำประกันสินเชื่อ 12 เดือน สำหรับลูกค้า SMEs เดิมของ บสย. สำหรับธุรกิจที่ได้รับผลกระทบ ได้แก่ ธุรกิจบริการท่องเที่ยว ร้านอาหาร และโรงแรมที่พัก

**2. มาตรการด้านภาษี**

**2.1 การขยายกำหนดเวลาการยื่นแบบแสดงรายการและชำระภาษีให้แก่ผู้มีหน้าที่เสียภาษีเงินได้บุคคลธรรมดาหรือยื่นแบบแสดงรายการภาษีเงินได้บุคคลธรรมดาตามประมวลรัษฎากร ภ.ง.ด. 90 และ ภ.ง.ด. 91 (การขยายกำหนดเวลาการยื่นแบบแสดงรายการและชำระภาษีฯ)**

1) วัตถุประสงค์ : เพื่อช่วยเหลือผู้มีหน้าที่เสียภาษีเงินได้บุคคลธรรมดาหรือยื่นแบบแสดงรายการภาษีเงินได้บุคคลธรรมดาที่ได้รับผลกระทบจากสภาวะเศรษฐกิจโลกที่ชะลอตัวประกอบกับการระบาดของเชื้อไวรัสโคโรนาสายพันธุ์ใหม่ที่อาจส่งผลต่อสภาวะเศรษฐกิจของไทย

2) กลุ่มเป้าหมาย : ผู้มีหน้าที่เสียภาษีเงินได้ซึ่งเป็นบุคคลธรรมดา

3) ระยะเวลาดำเนินงาน : ขยายระยะเวลา 3 เดือน (ภายในเดือนมิถุนายน 2563)

4) วิธีดำเนินงาน : ขยายกำหนดเวลาการยื่นแบบแสดงรายการและชำระภาษีให้แก่ผู้มีหน้าที่เสียภาษีเงินได้บุคคลธรรมดาหรือยื่นแบบแสดงรายการภาษีเงินได้บุคคลธรรมดาตามประมวลรัษฎากร ภ.ง.ด. 90 และ ภ.ง.ด. 91 ซึ่งจะต้องยื่นแบบแสดงรายการและชำระภาษีภายในเดือนมีนาคมของปี 2563 ให้ขยายกำหนดเวลาดังกล่าวออกไปเป็นภายในเดือนมิถุนายนของปี 2563 โดยอาศัยอำนาจตามมาตรา 3 อัฏฐ วรรคสอง แห่งประมวลรัษฎากร ทั้งนี้ สามารถดำเนินการได้โดยออกประกาศกระทรวงการคลัง จำนวน 1 ฉบับ

5) สูญเสียรายได้ : ไม่สูญเสียรายได้ภาษี แต่จะส่งผลให้การจัดเก็บรายได้รัฐบาลในส่วนของภาษีเงินได้บุคคลธรรมดาเลื่อนออกไป

**2.2 มาตรการภาษีเพื่อสนับสุนนการจัดอบรมสัมมนาภายในประเทศ**

1) วัตถุประสงค์ : เพื่อช่วยกระตุ้นการท่องเที่ยวและเศรษฐกิจภายในประเทศ

2) กลุ่มเป้าหมาย : บริษัทและห้างหุ้นส่วนนิติบุคคล

3) ระยะเวลาดำเนินงาน : สำหรับรายจ่ายที่จ่ายไปตั้งแต่วันที่ 1 มกราคม 2563 ถึงวันที่ 31 ธันวาคม 2563

4) วิธีดำเนินงาน : ให้บริษัทหรือห้างหุ้นส่วนนิติบุคคลหักรายจ่ายที่ได้จ่ายไปเป็น ค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องกับการอบรมสัมมนาภายในประเทศที่บริษัทหรือห้างหุ้นส่วนนิติบุคคลได้จัดขี้นให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ เพื่อการอบรมสัมมนาภายในประเทศ ตั้งแต่วันที่ 1 มกราคม 2563 ถึงวันที่ 31 ธันวาคม 2563 เป็นจำนวน 2 เท่าของรายจ่ายตามที่จ่ายจริง โดยให้เป็นไปตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด ทั้งนี้ การใช้สิทธิประโยชน์สามารถดำเนินการได้โดยการตราพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... จำนวน 1 ฉบับ

5) สูญเสียรายได้ : คาดว่าจะมีบริษัทหรือห้างหุ้นส่วนนิติบุคคลใช้สิทธิประโยชน์ทางภาษีประมาณ 1,000 ราย และมีจำนวนเงินที่ใช้สิทธิประโยชน์ทางภาษี 435 ล้านบาท จึงจะทำให้สูญเสียรายได้ภาษีเงินได้นิติบุคคลประมาณ 87 ล้านบาท

**2.3 มาตรการภาษีเพื่อสนับสนุนการปรับปรุงกิจการโรงแรม**

1) วัตถุประสงค์ : ช่วยส่งเสริมและกระตุ้นให้การลงทุนภาคเอกชนในกิจการโรงแรมเพิ่มขึ้นในปี 2563

2) กลุ่มเป้าหมาย : บริษัทและห้างหุ้นส่วนนิติบุคคลที่เป็นผู้ประกอบธุรกิจตามกฎหมายว่าด้วยโรงแรม

3) ระยะเวลาดำเนินงาน : สำหรับรายจ่ายที่จ่ายไปตั้งแต่วันที่ 1 มกราคม 2563 ถึงวันที่ 31 ธันวาคม 2563

4) วิธีดำเนินงาน : ให้บริษัทหรือห้างหุ้นส่วนนิติบุคคลที่ประกอบกิจการโรงแรมตามกฎหมายว่าด้วยโรงแรมหักรายจ่ายสำหรับเงินได้เท่ากับรายจ่ายที่ได้จ่ายเพื่อการต่อเติม เปลี่ยนแปลง ขยายออก หรือทำให้ดีขึ้นซึ่งทรัพย์สินที่เกี่ยวเนื่องกับกิจการ แต่ไม่ใช่เป็นการซ่อมแซมให้คงสภาพเดิม เป็นจำนวน 1.5 เท่า ของรายจ่ายตามจำนวนที่จ่ายจริง และต้องเป็นทรัพย์สิน ดังนี้ (1) อาคารถาวรที่มีไว้ใช้ในการประกอบกิจการโรงแรมตามกฎหมายว่าด้วยโรงแรม และ (2) เครื่องตกแต่งหรือเฟอร์นิเจอร์ที่เป็นส่วนประกอบและยึดติดกับอาคารตาม (1) เป็นการถาวร

ทั้งนี้ ต้องจ่ายไปตั้งแต่วันที่ 1 มกราคม 2563 ถึงวันที่ 31 ธันวาคม 2563 และทรัพย์สินต้องพร้อมใช้การตามประสงค์ภายในวันที่ 31 ธันวาคม 2563 รวมทั้งเป็นไปตามหลักเกณฑ์ วิธีการ และเงื่อนไข ดังนี้ (1) นำมาหักค่าสึกหรอและค่าเสื่อมราคาของทรัพย์สินได้ โดยต้องได้มาและอยู่ในสภาพพร้อมใช้การตามประสงค์ภายในวันที่ 31 ธันวาคม 2563 (2) ต้องอยู่ในราชอาณาจักร (3) ไม่ได้รับสิทธิประโยชน์ทางภาษีตามพระราชกฤษฎีกาที่ออกตามความในประมวลรัษฎากร ไม่ว่าทั้งหมดหรือบางส่วน (4) ไม่นำไปใช้ในกิจการที่ได้รับยกเว้นภาษีเงินได้ นิติบุคคลตามกฎหมายว่าด้วยการส่งเสริมการลงทุน กฎหมายว่าด้วยการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย หรือกฎหมายว่าด้วยเขตพัฒนาพิเศษภาคตะวันออก ไม่ว่าทั้งหมดหรือบางส่วน (5) ต้องจัดทำโครงการลงทุนและแผนการจ่ายเงินและแจ้งต่ออธิบดีกรมสรรพากรตามหลักเกณฑ์ วิธีการ เงื่อนไข และระยะเวลาที่อธิบดีประกาศกำหนด (6) กรณีได้ใช้สิทธิไปแล้วและต่อมาไม่ปฏิบัติตามหลักเกณฑ์ที่กำหนดในรอบระยะเวลาบัญชีใด ให้สิทธิสิ้นสุดลงและต้องนำเงินได้ที่ได้ใช้สิทธิไปแล้วไปรวมเป็นรายได้ในการคำนวณกำไรสุทธิเพื่อเสียภาษีเงินได้นิติบุคคลในรอบระยะเวลาบัญชีที่ได้ใช้สิทธินั้น เว้นแต่กรณีขายทรัพย์สินหรือทรัพย์สินถูกทำลาย สูญหาย หรือสิ้นสภาพ ให้สิทธิสิ้นสุดลงนับแต่รอบระยะเวลาบัญชีที่ได้ขายทรัพย์สินหรือทรัพย์สินนั้นถูกทำลาย สูญหายหรือสิ้นสภาพ โดยไม่ต้องนำเงินได้ที่ได้ใช้สิทธิไปแล้วไปรวมเป็นรายได้ในการคำนวณกำไรสุทธิเพื่อเสียภาษีเงินได้นิติบุคคลอีก (7) หลักเกณฑ์ วิธีการ และเงื่อนไขอื่น ๆ เป็นไปตามที่อธิบดีกรมสรรพากรประกาศกำหนด

อนึ่ง การใช้สิทธิประโยชน์สามารถดำเนินการได้โดยการตราพระราชกฤษฎีกาออก ตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... จำนวน 1 ฉบับ

5) สูญเสียรายได้ : คาดว่าจะมีผู้ประกอบธุรกิจโรงแรมปรับปรุงกิจการประมาณ 1,000 ราย คิดเป็นจำนวนเงินที่ใช้ในการปรับปรุงโรงแรมประมาณ 24,000 ล้านบาท ทำให้สูญเสียรายได้ภาษีเงินได้นิติบุคคลประมาณ 120 ล้านบาทต่อปี เป็นระยะเวลา 20 ปี ในส่วนของการลงทุนในเครื่องตกแต่งหรือเฟอร์นิเจอร์ที่เป็นส่วนประกอบและยึดติดกับอาคารเป็นการถาวรคาดว่าจะมีการลงทุนประมาณ 5,000 ล้านบาท ทำให้สูญเสียรายได้ภาษีเงินได้นิติบุคคลประมาณ 25 ล้านบาทต่อปี เป็นระยะเวลา 20 ปี รวมสูญเสียรายได้ทั้งสิ้นประมาณ 2,900 ล้านบาท

**2.4 มาตรการลดอัตราภาษีสรรพสามิตสำหรับน้ำมันเชื้อเพลิงเครื่องบินไอพ่น (น้ำมันเชื้อเพลิงเครื่องบินฯ)**

1) วัตถุประสงค์ : เพื่อเป็นการส่งเสริมการท่องเที่ยวตามนโยบายของรัฐบาลในการกระตุ้นเศรษฐกิจภาพรวมของประเทศ โดยเฉพาะภาคการท่องเที่ยวซึ่งเป็นภาคส่วนสำคัญในการขับเคลื่อนเศรษฐกิจของประเทศ รวมทั้งเพื่อให้เป็นไปตามนโยบายของรัฐบาลที่ต้องการสนับสนุนให้มีการท่องเที่ยวเมืองรองมากขึ้นซึ่งเป็นการกระจายรายได้และกระตุ้นเศรษฐกิจในระดับท้องถิ่น ทั้งนี้ มาตรการลดอัตราภาษีนี้เป็นมาตรการชั่วคราว

2) กลุ่มเป้าหมาย : อุตสาหกรรมการบินในประเทศไทย

3) ระยะเวลาดำเนินงาน : ตั้งแต่วันที่กฎกระทรวงมีผลใช้บังคับถึงวันที่ 30 กันยายน 2563 (ประมาณ 8 เดือน)

4) วิธีดำเนินงาน : ปรับลดอัตราภาษีสรรพสามิตสำหรับน้ำมันเชื้อเพลิงเครื่องบินฯ จากเดิม 4.726 บาทต่อลิตร เหลือ 0.20 บาทต่อลิตร (อัตราภาษีสรรพสามิตสำหรับน้ำมันเชื้อเพลิงฯ ก่อนปี 2560) เป็นการชั่วคราว โดยอาศัยอำนาจตามความในมาตรา 5 แห่งพระราชบัญญัติภาษีสรรพสามิต พ.ศ. 2560 เสนอรัฐมนตรีว่าการกระทรวงการคลังออกกฎกระทรวงกำหนดพิกัดอัตราภาษีสรรพสามิต ดังนี้

(1) น้ำมันเชื้อเพลิงสำหรับเครื่องบินไอพ่นที่ใช้บินในประเทศมีอัตราภาษีตามปริมาณ 0.20 บาทต่อลิตร

(2) น้ำมันเชื้อเพลิงสำหรับเครื่องบินไอพ่นที่นำไปใช้เป็นเชื้อเพลิงสำหรับอากาศยานไปต่างประเทศ ตามหลักเกณฑ์และเงื่อนไขที่อธิบดีประกาศกำหนด อัตราตามปริมาณ 0 บาทต่อลิตร หากไม่เป็นไปตามหลักเกณฑ์และเงื่อนไขที่อธิบดีสรรพสามิตประกาศกำหนดให้เสียภาษีในอัตราตามปริมาณ 0.20 บาทต่อลิตร

ทั้งนี้ สามารถดำเนินการได้โดยออกกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. ....

5) สูญเสียรายได้ : ภาษีสรรพสามิตสำหรับน้ำมันเชื้อเพลิงเครื่องบินฯ จำนวน 2,300 ล้านบาท

**4.3 ประโยชน์ที่คาดว่าจะได้รับ**

มาตรการการเงินการคลังดังกล่าวจะช่วยสนับสนุนและบรรเทาความเสี่ยงทางสภาวะเศรษฐกิจที่อาจเกิดขึ้นต่อภาคธุรกิจด้านการท่องเที่ยว เพื่อสร้างความเชื่อมั่นให้กับเศรษฐกิจไทย

**16. เรื่อง การกำหนดสินค้าควบคุมเพิ่มเติมตามพระราชบัญญัติว่าด้วยราคาสินค้าและบริการ พ.ศ. 2542**

คณะรัฐมนตรีมีมติเห็นชอบการกำหนดสินค้าควบคุมปี 2562 เพิ่มเติม จำนวน 4 รายการ คือ (1) หน้ากากอนามัย (2) ใยสังเคราะห์ Polypropylene (Spunbond) เพื่อใช้ในการผลิตหน้ากากอนามัย (3) ผลิตภัณฑ์ที่มีแอลกอฮอลล์เป็นส่วนประกอบเพื่อสุขอนามัยสำหรับมือ และ (4) เศษกระดาษและกระดาษที่นำกลับมาใช้ได้อีก ตามมติคณะกรรมการกลางว่าด้วยราคาสินค้าและบริการ เมื่อวันจันทร์ที่ 3 กุมภาพันธ์ 2563 ตามที่กระทรวงพาณิชย์เสนอ

กระทรวงพาณิชย์เสนอว่า

1. เนื่องจากในปัจจุบันมีการระบาดของเชื้อไวรัสโคโรนาสายพันธุ์ใหม่ 2019 ในประเทศจีนและ เกิดฝุ่นละอองขนาดเล็ก (PM 2.5) ทำให้หน้ากากอนามัย และผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือมีปริมาณไม่เพียงพอต่อความต้องการ จึงจำเป็นต้องกำหนดเป็นสินค้าควบคุม จำนวน 3 รายการ คือ (1) หน้ากากอนามัย (2) ใยสังเคราะห์ Polypropylene (Spunbond) เพื่อใช้ในการผลิตหน้ากากอนามัย และ (3) ผลิตภัณฑ์ที่มีแอลกอฮอลล์เป็นส่วนประกอบเพื่อสุขอนามัยสำหรับมือ

2. ในปัจจุบันมีการนำเข้าเศษกระดาษจากต่างประเทศเป็นจำนวนมาก อันเป็นผลจากการที่ประเทศจีนเป็นผู้นำเข้าเศษกระดาษรายใหญ่ของโลกมีนโยบายเข้มงวดเรื่องสิ่งแวดล้อม จึงกำหนดมาตรการห้ามนำเข้ากระดาษ ส่งผลให้ราคาเศษกระดาษในตลาดโลกลดลง ผู้ประกอบธุรกิจโรงงานเยื่อกระดาษในประเทศหันไปนำเข้าเศษกระดาษเพิ่มขึ้น ราคาเศษกระดาษในประเทศจีนตกต่ำรุนแรงจนผู้รับซื้อเศษกระดาษในประเทศไม่มีตลาดรองรับ จึงต้องลดราคาและชะลอการรับซื้อเศษกระดาษลง ส่งผลกระทบต่อระบบการจัดการขยะ และสิ่งแวดล้อม จึงต้องกำหนดเป็นสินค้าควบคุม เพื่อกำหนดมาตรการที่เป็นธรรมแก่ทุกฝ่าย

3. ในคราวประชุมคณะกรรมการกลางว่าด้วยราคาสินค้าและบริการ ครั้งที่ 1/2563 เมื่อวันจันทร์ที่ 3 กุมภาพันธ์ 2563 โดยมีรัฐมนตรีว่าการกระทรวงพาณิชย์เป็นประธาน ได้มีมติเห็นชอบกำหนดให้เพิ่มสินค้า 4 รายการ คือ (1) หน้ากากอนามัย (2) ใยสังเคราะห์ Polypropylene (Spunbond) เพื่อใช้ในการผลิตหน้ากากอนามัย (3) ผลิตภัณฑ์ที่มีแอลกอฮอลล์เป็นส่วนประกอบเพื่อสุขอนามัยสำหรับมือ และ (4) เศษกระดาษ และกระดาษที่นำกลับมาใช้ได้อีกเป็นสินค้าควบคุม เพื่อกำหนดมาตรการกำกับดูแลและบรรเทาความเดือดร้อนของประชาชน

**17. เรื่อง หลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ. 2562 ไปพลางก่อน (เพิ่มเติม)**

คณะรัฐมนตรีมีมติรับทราบหลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ. 2562 ไปพลางก่อน (เพิ่มเติม) ตามที่สำนักงบประมาณเสนอ

สำนักงบประมาณเสนอว่า เพื่อให้หน่วยรับงบประมาณสามารถใช้จ่ายหรือก่อหนี้ผูกพันไปพลางก่อนได้อย่างต่อเนื่องและบรรเทาความเสียหายที่อาจจะเกิดขึ้นจากการที่พระราชบัญญัติงบประมาณรายจ่ายประจำปีงบประมาณ พ.ศ. 2563 จะประกาศใช้ล่าช้าออกไปอีก ซึ่งยังไม่สามารถคาดการณ์ระยะเวลาได้ในชั้นนี้ สำนักงบประมาณจึงเห็สมควรขยายกรอบวงเงินและเพิ่มเติมหลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ. 2562 ไปพลางก่อน ดังนี้

1. ให้สำนักงบประมาณจัดสรรงบประมาณรายจ่ายให้หน่วยรับงบประมาณได้ไม่เกินสามในสี่ของแผนงานและรายการตามพระราชบัญญัติงบประมาณรายจ่ายประจำปีงบประมาณ พ.ศ. 2562

กรณีมีความจำเป็นต้องจัดสรรงบประมาณเกินกว่าหรือนอกเหนือจากที่กำหนดไว้ข้างต้นให้สำนักงบประมาณมีอำนาจจัดสรรงบประมาณได้ตามความจำเป็น แต่ไม่เกินวงเงินงบประมาณรายจ่ายแต่ละแผนงาน/รายการ ตามพระราชบัญญัติงบประมาณรายจ่ายประจำปีงบประมาณ พ.ศ 2562 เฉพาะกรณีดังต่อไปนี้

(1) เป็นรายจ่ายตามข้อผูกพันสัญญา ลำคำพิพากษาหรือคำสั่งของศาล

(2) ต้องดำเนินการตามข้อตกลงที่รัฐบาลทำไว้กับรัฐบาลต่างประเทศ สถาบันการเงินระหว่างประเทศ หรือองค์การระหว่างประเทศ

(3) สำหรับภารกิจพื้นฐานหรือมีความจำเป็นเร่งด่วน ซึ่งหากไม่ดำเนินการจะเสียหายต่อการบริหารราชการแผ่นดิน

2. รายการผูกพันงบประมาณรายจ่ายข้ามปีที่ได้ทำสัญญาก่อหนี้ผูกพันไว้แล้ว กรณีที่งบประมาณรายจ่ายของปีงบประมาณ พ.ศ. 2562 สำหรับรายการดังกล่าว ไม่เพียงพอใช้จ่ายตามข้อผูกพันที่ต้องจ่ายในปีงบประมาณ พ.ศ. 2563 ให้ใช้จ่ายจากงบกลาง รายการเงินสำรองจ่ายเพื่อกรณีฉุกเฉินหรือจำเป็นโดยให้ถือเป็นส่วนหนึ่งของงบประมาณรายจ่ายประจำปีงบประมาณ พ.ศ. 2563 ของหน่วยรับงบประมาณ ซึ่งต้องหักออกจากแผนงานและรายการที่ได้รับจัดสรรงบประมาณ เมื่อพระราชบัญญัติงบประมาณรายจ่ายประจำปีงบประมาณ พ.ศ 2563 ประกาศใช้บังคับแล้ว

3. หลักเกณฑ์และเงื่อนไขการใช้งบประมาณรายจ่ายประจำปีงบประมาณ พ.ศ. 2562 ไปพลางก่อน (เพิ่มเติม) นอกเหนือจากที่กำหนดในข้อ 1. และข้อ 2. ให้เป็นไปตามที่กำหนดไว้เดิม

**18. เรื่อง แนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ**

คณะรัฐมนตรีมีมติรับทราบแนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐตามที่กระทรวงพาณิชย์ (พณ.) เสนอ มีสาระสำคัญสรุปได้ ดังนี้

1. พณ. โดยกรมการค้าต่างประเทศได้เสนอคณะกรรมการนโยบายและบริหารข้าวแห่งชาติ (นบข.) พิจารณาให้ความเห็นชอบแนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ (Government to Government – G to G) เพื่อให้การขายข้าวแบบรัฐต่อรัฐสามารถดำเนินการได้อย่างเหมาะสมสอดคล้องกับการค้าข้าวของประเทศในปัจจุบัน ซึ่งมีความจำเป็นต้องเพิ่มเติมรายละเอียดแนวทางปฏิบัติในการเจรจาและทำสัญญาซื้อขายข้าวแบบรัฐต่อรัฐให้มีความชัดเจนและเป็นไปตามกฎระเบียบ พณ. ที่เกี่ยวข้อง ซึ่ง นบข. ในคราวประชุมครั้งที่ 2/2562 เมื่อวันที่ 6 ธันวาคม 2562 ได้มีมติ ดังนี้

1.1 เห็นชอบแนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ (Government to Government : G to G) ที่คณะรัฐมนตรีได้มีมติเมื่อวันที่ 22 มกราคม 2562 รับทราบตามที่คณะกรรมการป้องกันและปราบปรามการทุจริตแห่งชาติ (ป.ป.ช.) เสนอเรื่อง “มาตรการป้องกันการทุจริต กรณีการค้าระหว่างประเทศแบบรัฐต่อรัฐจากโครงการรับจำนำข้าว และการระบายข้าวแบบรัฐต่อรัฐ”

1.2 มอบหมายอธิบดีกรมการค้าต่างประเทศเป็นผู้เจรจาหรือเข้าร่วมการประมูลแบบ G to G และลงนามทำสัญญาซื้อขายข้าวในนามรัฐบาลไทย ตามแนวทางปฏิบัติฯ ข้อ 1.1

1.3 มอบหมายกรมการค้าต่างประเทศร่วมมือกับสมาคมผู้ส่งออกข้าวไทยเพื่อปรับปรุงหรือจัดหาข้าวส่งมอบให้แก่รัฐบาลประเทศผู้ซื้อตามสัญญา G to G

1.3.1 กรณีรัฐบาลมีข้าวในสต็อกชนิดที่ตรงกับความต้องการของผู้ซื้อ ให้สมาคมผู้ส่งออกข้าวไทยใช้ข้าวในสต็อกของรัฐปรับปรุงและส่งมอบข้าวตามสัญญา หากข้าวในสต็อกของรัฐไม่เพียงพอให้สมาคมผู้ส่งออกข้าวไทยจัดหาข้าวเพิ่มเติมและส่งมอบข้าวตามสัญญา

1.3.2 กรณีรัฐบาลไม่มีข้าวในสต็อกชนิดที่เป็นความต้องการของผู้ซื้อ ให้สมาคมผู้ส่งออกข้าวไทยจัดหาและส่งมอบข้าวตามสัญญา

ทั้งนี้ ให้เป็นไปตามแนวทางและเงื่อนไขที่ นบข. หรือผู้ที่ นบข. มอบหมายได้ให้ความเห็นชอบ และให้กรมการค้าต่างประเทศ พณ. ทำข้อตกลงความร่วมมือกับสมาคมผู้ส่งออกข้าวไทย ตามแบบข้อตกลงที่ผ่านการพิจารณาจากสำนักงานอัยการสูงสุดแล้วเพื่อส่งมอบข้าวตามสัญญา G to G

1.4 มอบหมายอธิบดีกรมการค้าต่างประเทศนำเสนอปลัดกระทรวงพาณิชย์ในฐานะกรรมการและเลขานุการ นบข. เพื่อนำเสนอนายกรัฐมนตรีในฐานะประธานกรรมการ นบข. พิจารณาให้ความเห็นชอบการเสนอขาย การเจรจาต่อรองราคา การตกลงเงื่อนไขในสัญญารวมทั้งแนวทางจัดหาข้าวส่งมอบให้แก่รัฐบาลประเทศผู้ซื้อ ก่อนดำเนินการ

1.5 การเจรจาตกลงราคาและส่งมอบข้าวให้ COFCO Corporation (COFCO) รัฐบาลสาธารณรัฐประชาชนจีน ปริมาณ 300,000 ตัน ที่เหลือ ภายใต้สัญญาซื้อขายข้าวแบบ G to G ระหว่างกรมการค้าต่างประเทศกับ COFCO ฉบับลงวันที่ 3 ธันวาคม 2558 โดยให้ดำเนินการตามข้อ 1.1 – 1.4

1.6 มอบหมาย พณ. โดยกรมการค้าต่างประเทศ นำเสนอคณะรัฐมนตรีเพื่อทราบต่อไป

2. **แนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ (Government to Government : G to G)** มีรายละเอียดโดยสรุป ดังนี้

2.1 **หลักการสำคัญในการเจรจาและทำสัญญาซื้อขายข้าวแบบ G to G**

2.1.1 **การเจรจาและทำสัญญา** รัฐบาลของประเทศคู่เจรจาและทำสัญญาซื้อขายข้าวกับรัฐบาลไทยจะต้องเป็นหน่วยงานรัฐบาลหรือผู้แทนที่ได้รับมอบหมายเป็นลายลักษณ์อักษรให้ดำเนินการแทนรัฐบาลเท่านั้น เว้นแต่หน่วยงานผู้แทนรัฐบาลของประเทศผู้ซื้อบางประเทศที่มีหน่วยงานที่ทำหน้าที่ในการเจรจาและทำสัญญาซื้อขายข้าวเพียงหน่วยงานเดียวโดยไม่เคยเปลี่ยนแปลงมาเป็นเวลาช้านาน ซึ่งในวงการค้าข้าวทั้งในและต่างประเทศจะทราบดีว่าคือหน่วยงานใด กรณีหน่วยงานที่ได้รับมอบหมายของรัฐบาลประเทศผู้ซื้อเป็นหน่วยงานนอกเหนือจากหน่วยงานดังกล่าวข้างต้น หรือหน่วยงานที่ได้รับมอบหมายของรัฐบาลประเทศผู้ซื้อไม่เคยซื้อขายข้าวแบบ G to G กับรัฐบาลไทยมาก่อน มีหนังสือแจ้งความประสงค์ขอซื้อข้าวแบบ G to G จากรัฐบาลไทย กรมการค้าต่างประเทศจะต้องประสานสอบถามกระทรวงการต่างประเทศ (กต.) เพื่อตรวจสอบข้อเท็จจริงในเรื่องดังกล่าวด้วย

2.1.2 **การชำระเงิน** ต้องเป็นการชำระเงินระหว่างประเทศ เช่น การเปิด Letter of Credit (L/C) และการโอนเงินระหว่างประเทศ (Telegraphic Transfer : T/T) เป็นต้น ซึ่งจะต้องสามารถตรวจสอบที่มาของเงินดังกล่าวได้ โดยมีเอกสารหลักฐานจากธนาคารทั้งของไทยและธนาคารที่ประเทศคู่ค้าใช้ในการทำธุรกรรมทางการเงินดังกล่าว

2.1.3 **การส่งมอบข้าว** รัฐบาลไทยจะต้องส่งข้าวออกไปจากประเทศไทยจริง ซึ่งมีหลักฐานที่สำคัญคือใบอนุญาตให้ส่งสินค้าออกไปนอกราชอาณาจักรแบบ อ.2 (สินค้าข้าว) ที่ออกโดยกรมการค้าต่างประเทศ โดยต้องระบุว่าเป็นการส่งออก “ข้าวรัฐบาล” เนื่องจากข้าวเป็นสินค้าที่ต้องขออนุญาตส่งออกตามประกาศ พณ.

2.2 **ขั้นตอนในการเจรจาและทำสัญญาซื้อขายข้าวแบบ G to G**

การซื้อขายข้าวแบบ G to G โดยทั่วไปจะเริ่มจากรัฐบาลประเทศผู้ซื้อแจ้งความประสงค์ขอซื้อข้าวจากรัฐบาลไทยโดยมีหนังสือถึง พณ. หรือกรมการค้าต่างประเทศโดยตรง หรือมีหนังสือผ่านทาง กต. หรือช่องทางการทูต ซึ่งกรมการค้าต่างประเทศสามารถประสานสอบถาม กต. เพื่อตรวจสอบข้อเท็จจริงได้อีกทางหนึ่ง เมื่อกรมการค้าต่างประเทศได้รับเรื่องดังกล่าวแล้วจะประสานสอบถามรายละเอียด อาทิ ชนิดข้าว ปริมาณ และเงื่อนไขการส่งมอบ เป็นต้น กับหน่วยงานที่ได้รับมอบหมายของรัฐบาลประเทศผู้ซื้อเบื้องต้นก่อนและจะเสนอเรื่องให้ผู้มีอำนาจตัดสินใจพิจารณาให้ความเห็นชอบกรอบการเจรจาหรือกรอบการเสนอราคาประมูลขายข้าวก่อนดำเนินการต่อไป

ในการเจรจาซื้อขายข้าว รัฐบาลทั้งสองฝ่ายจะเจรจาภายใต้กรอบที่ได้รับความเห็นชอบ จนกระทั่งสามารถตกลงราคาและรายละเอียดเงื่อนไขต่าง ๆ ในร่างสัญญาได้แล้ว ซึ่งข้อกำหนดหลักในสัญญาประกอบด้วย ชนิดข้าว คุณลักษณะข้าว ปริมาณ ราคา เงื่อนไขการส่งมอบ กำหนดส่งมอบ การชำระเงิน ข้อกำหนดเกี่ยวกับกระสอบบรรจุข้าว การตรวจสอบคุณภาพข้าว การระงับข้อพิพาทและกฎหมายที่บังคับใช้ เป็นต้น หลังจากนั้นกรมการค้าต่างประเทศจะต้องเสนอร่างสัญญาซื้อขายข้าวแบบ G to G ดังกล่าวให้สำนักงานอัยการสูงสุดตรวจพิจารณาก่อนลงนามต่อไป สำหรับการขายข้าวโดยวิธีการเข้าร่วมประมูลเสนอราคา รายละเอียดเงื่อนไขต่าง ๆ ในสัญญาจะเป็นไปตามข้อกำหนดการประมูล (Terms of Reference - TOR) ของหน่วยงานผู้แทนรัฐบาลของประเทศผู้ซื้อ และกรมการค้าต่างประเทศจะเสนอผลการเจรจาหรือผลการประมูลเสนอราคาขายข้าวให้ผู้มีอำนาจตัดสินใจพิจารณาให้ความเห็นชอบการตกลงราคาและทำสัญญาก่อนจะลงนามในสัญญาซื้อขายข้าวต่อไป

2.3 **การเปิดเผยข้อมูลในสัญญาซื้อขายข้าวแบบ G to G**

ข้อมูลในสัญญาซื้อขายข้าวแบบ G to G เป็นเรื่องที่มีความละเอียดอ่อน เนื่องจากข้าวเป็นสินค้าที่เกี่ยวข้องกับความมั่นคงทางอาหารของรัฐบาลหลายประเทศ การเปิดเผยข้อมูลรายละเอียดในสัญญา นอกจากจะส่งผลกระทบต่อการเจรจาทำสัญญาซื้อขายข้าวกับรัฐบาลประเทศผู้ซื้อรายอื่นยังทำให้รัฐบาลไทยเป็นฝ่ายเสียเปรียบในการเจรจาได้ ดังนั้น กรมการค้าต่างประเทศจะพิจารณาเปิดเผยข้อมูลในสัญญาซื้อขายข้าวแบบ G to G บางส่วน เช่น ชนิดข้าว ปริมาณ และกำหนดส่งมอบ เป็นต้น ที่สามารถเปิดเผยได้ตามความเหมาะสมโดยไม่ขัดต่อข้อกำหนดในสัญญาและไม่กระทบต่อความสัมพันธ์กับประเทศผู้ซื้อ

|  |
| --- |
| **ต่างประเทศ** |

**19. เรื่อง ขอความเห็นชอบการยุติการดำเนินโครงการปรับปรุงร่องน้ำการเดินเรือในแม่น้ำล้านช้าง – แม่น้ำโขง ภายใต้ความตกลงการเดินเรือพาณิชย์ในแม่น้ำล้านช้าง – แม่น้ำโขง พ.ศ. 2543**

คณะรัฐมนตรีมีมติรับทราบรายงานผลการดำเนินงานเบื้องต้น (Preliminary Work) โครงการปรับปรุงร่องน้ำการเดินเรือในแม่น้ำล้านช้าง – แม่น้ำโขง ภายใต้ความตกลงการเดินเรือพาณิชย์ในแม่น้ำล้านช้าง – แม่น้ำโขง พ.ศ. 2543 และให้ความเห็นชอบการยุติการดำเนินโครงการปรับปรุงร่องน้ำการเดินเรือในแม่น้ำล้านช้าง – แม่น้ำโขง ภายใต้ความตกลงการเดินเรือพาณิชย์ในแม่น้ำล้านช้าง – แม่น้ำโขง พ.ศ. 2543 ตามที่กระทวงคมนาคม (คค.) เสนอ

**สาระสำคัญของเรื่อง**

ที่ผ่านมาไทยในฐานะประเทศสมาชิกได้ร่วมดำเนินการภายใต้การดำเนินงานเบื้องต้นฯ มาโดยตลอด โดยมีการจ้างเอกชนจัดทำแผนปฏิบัติงานสำรวจและเก็บข้อมูลผลกระทบด้านสิ่งแวดล้อมและสังคม (Environmental and Social Impact Assessment: ESIA) และได้มีการรับฟังความคิดเห็นของประชาชนในพื้นที่ นอกจากนี้ไทยได้เข้าร่วมการประชุมคณะทำงาน 4 ประเทศ (Joint Working Group) เพื่อพิจารณาในประเด็นต่าง ๆ ได้แก่ การสำรวจภาคสนาม การสำรวจทางธรณี การสำรวจทางอุทกศาสตร์ การนำแบบจำลองทางคณิตศาสตร์ (Model Test) เพื่อมาใช้ในการออกแบบร่องน้ำและศึกษาผลกระทบต่อการเปลี่ยนแปลงกระแสน้ำ รวมทั้งการกัดเซาะตลิ่ง เพื่อนำไปสู่การออกแบบร่องน้ำทางเดินเรือให้มีความปลอดภัย และไม่ส่งผลกระทบต่อเขตแดนทางน้ำระหว่างไทยและ สปป.ลาว ทั้งนี้ ในการประชุมคณะกรรมการ JCCCN ครั้งที่ 17 เมื่อวันที่ 26 – 27 มีนาคม 2562 ณ เมืองพัทยา จังหวัดชลบุรี ฝ่ายจีนได้เสนอรายงานผลการศึกษาการดำเนินงานเบื้องต้นโครงการปรับปรุงร่องน้ำทางเดินเรือในแม่น้ำล้านช้าง – แม่น้ำโขง ต่อที่ประชุม พร้อมทั้งได้แจ้งว่าไม่ได้จัดสรรงบประมาณสำหรับดำเนินโครงการดังกล่าวแล้วและการดำเนินการต้องสิ้นสุดลงโดยจะมีไม่การดำเนินการใด เว้นแต่จะมีความเห็นชอบร่วมกันระหว่างประเทศสมาชิกผ่านช่องทางการทูต ซึ่งผลการประชุมคณะกรรมการร่วมคณะกรรมาธิการแม่น้ำโขง ครั้งที่ 48 เมื่อวันที่ 24 – 25 เมษายน 2562 ณ เมือง Vung Tau สาธารณรัฐสังคมนิยมเวียดนามว่าประเทศสมาชิก (ไทย กัมพูชา สปป.ลาว และเวียดนาม) ได้รับทราบว่าการดำเนินงานในส่วนของ ESIA ภายใต้การดำเนินงานเบื้องต้นโครงการปรับปรุงร่องน้ำทางเดินเรือในแม่น้ำล้านช้าง – แม่น้ำโขง ได้สิ้นสุดแล้ว

**20. เรื่อง กรอบการเจรจาความตกลงที่เกี่ยวข้องกับมาตรฐานเกษตรอินทรีย์และการตรวจสอบรับรองของอาเซียน ภายใต้คณะรัฐมนตรีอาเซียนด้านเกษตรและป่าไม้**

คณะรัฐมนตรีมีมติเห็นชอบต่อกรอบการเจรจาความตกลงที่เกี่ยวข้องกับมาตรฐานเกษตรอินทรีย์และการตรวจสอบรับรองของอาเซียน ภายใต้คณะรัฐมนตรีอาเซียนด้านเกษตรและป่าไม้ และมอบให้รัฐมนตรีว่าการกระทรวงเกษตรและสหกรณ์หรือผู้ที่ได้รับมอบหมาย พิจารณาใช้ดุลยพินิจตามสถานการณ์ตามความเหมาะสมในเรื่องที่จะเป็นประโยชน์ต่อไป ตามที่กระทรวงเกษตรและสหกรณ์ (กษ.) เสนอ

(กำหนดประชุมคณะผู้เชี่ยวชาญด้านเกษตรอินทรีย์ของอาเซียนในช่วงเดือนมีนาคม 2563)

**สาระสำคัญของเรื่อง**

กระทรวงเกษตรและสหกรณ์ รายงานว่า ในการประชุมคณะรัฐมนตรีอาเซียนด้านเกษตรและป่าไม้ (ASEAN Ministerial Meeting on Agriculture and Forestry : AMAF) ครั้งที่ 38 เมื่อปี 2559 ที่ประชุมได้รับรองแผนยุทธศาสตร์เกษตรอินทรีย์ของอาเซียน ปี 2559 – 2563 (Strategic Plan of Action for the ASEAN Cooperation on Organic Agriculture 2016 - 2020) โดยมีวัตถุประสงค์เพื่ออำนวยความสะดวกทางการค้า เศรษฐกิจ และการตลาด รวมทั้งสร้างความเชื่อมั่นต่อการผลิตด้านการเกษตรที่ยั่งยืนและเกษตรอินทรีย์

**กรอบการเจรจาความตกลงฯ สรุปได้ ดังนี้**

1. เป้าหมายการเจรจาในภาพรวม เพื่อให้เกิดประโยชน์สูงสุดต่อประเทศไทย ได้แก่ 1) ปกป้องคุ้มครองผู้บริโภค เกษตรกร ผู้ประกอบการ เกษตรอินทรีย์ และระบบนิเวศ 2) รักษาความมั่นคงทางเศรษฐกิจและเพิ่มขีดความสามารถในการแข่งขันของประเทศ 3) ส่งเสริมและอำนวยความสะดวกในการส่งออกสินค้าเกษตรอินทรีย์ของไทยในตลาดอาเซียนและตลาดอื่น 4) ร่วมสร้างอาเซียนให้เป็นฐานการผลิตเกษตรอินทรีย์ที่มีคุณภาพ มีมาตรฐาน และการตรวจสอบรับรองเป็นที่ยอมรับและเป็นธรรม 5) ส่งเสริมสินค้าจากฐานการผลิตอาเซียนให้มีการเคลื่อนย้ายอย่างเสรีและเป็นธรรมในอาเซียน 6) ไม่ขัดต่อรัฐธรรมนูญแห่งราชอาณาจักรไทย 7) เอื้ออำนวยต่อการนำไปปฏิบัติหรือบังคับใช้โดยสอดคล้องกับความตกลงที่ไทยมีพันธกรณีภายใต้ความตกลงระหว่างประเทศที่เกี่ยวข้อง และ 8) มีแนวทางในการระงับข้อพิพาทที่อาจเกิดขึ้น

2. ขอบเขตและสาระสำคัญของกรอบการเจรจาฯ ความตกลงมีขอบเขตครอบคลุมการกำหนดหลักการ ข้อกำหนด กระบวนการ และกลไกการประสานงานของอาเซียนและของประเทศสมาชิก ในการยอมรับผลการตรวจสอบรับรองเกษตรอินทรีย์ของกันและกันในอาเซียน เพื่ออำนวยความสะดวกทางการค้าในอาเซียนและคุ้มครองผู้บริโภค โดยผลของการตรวจสอบและให้การรับรองเกษตรอินทรีย์ของประเทศสมาชิกที่ผ่านการประเมินแล้วตามมาตรฐานและหลักเกณฑ์ที่อาเซียนกำหนดจะถูกยอมรับจากประเทศสมาชิกอาเซียนอื่น โดยไม่ต้องมีการตรวจสอบซ้ำ ดังนี้ 1) การกำหนดมาตรฐานและกฎระเบียบ 2) การยอมรับร่วม 3)การพัฒนากลไกการประสานงานของอาเซียนและการปฏิบัติตามความตกลงของประเทศสมาชิก และ 4) ประเด็นอื่นที่เกี่ยวข้อง

3. การประสานงาน มกอช. เป็นผู้ประสานงานกับหน่วยงานภาครัฐ เอกชน และผู้มีส่วนเกี่ยวข้อง เช่น กระทรวงสาธารณสุข กระทรวงพาณิชย์ กระทรวงอุตสาหกรรม กระทรวงการต่างประเทศ สำนักงานคณะกรรมการคุ้มครองผู้บริโภค สำนักนายกรัฐมนตรี สภาเกษตรกรแห่งชาติ สภาอุตสาหกรรมแห่งประเทศไทย สภาหอการค้าแห่งประเทศไทย มูลนิธิเพื่อผู้บริโภค มูลนิธิเกษตรอินทรีย์ไทย ในการจัดทำร่างความตกลงที่เกี่ยวข้องกับการกำกับดูแลด้านการผลิต แปรรูป แสดงฉลาก และจำหน่าย ผลิตผล และผลิตภัณฑ์เกษตรอินทรีย์ของอาเซียน และการตรวจสอบรับรอง เพื่อให้การดำเนินการเจรจาความตกลงเป็นไปในแนวทางที่สอดประสานกันในหลักการ วัตถุประสงค์ และเป้าหมายเกิดประโยชน์และเป็นไปตามวิสัยทัศน์ของประชาคมอาเซียน

ทั้งนี้ กรอบการเจรจาความตกลงที่เกี่ยวข้องกับมาตรฐานเกษตรอินทรีย์และการตรวจสอบ รับรองของอาเซียน ภายใต้คณะรัฐมนตรีอาเซียนด้านเกษตรและป่าไม้จัดอยู่ในด้านการสร้างรายได้และการเพิ่มขีดความสามารถในการแข่งขัน

**21. เรื่อง โครงการจัดทำรายงานแห่งชาติ ฉบับที่ 4 และรายงานความก้าวหน้ารายสองปี ฉบับที่ 3 ตามกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ**

คณะรัฐมนตรีมีมติเห็นชอบต่อร่างบันทึกความตกลงระหว่างโครงการพัฒนาสหประชาชาติและหน่วยงานร่วมปฏิบัติการ ภายใต้โครงการจัดทำรายงานแห่งชาติ ฉบับที่ 4 และรายงานความก้าวหน้ารายสองปี ฉบับที่ 3 ตามกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ รวมทั้งเห็นชอบเลขาธิการสำนักงานนโยบายและแผนทรัพยากรธรรมชาติและสิ่งแวดล้อม (สผ.) หรือผู้ที่ได้รับมอบหมายเป็นผู้ลงนามในร่างบันทึกความตกลงฯ ดังกล่าว ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

ในกรณีที่มีความจำเป็นต้องแก้ไขปรับปรุงร่างเอกสารจากที่คณะรัฐมนตรีได้มีมติอนุมัติหรือให้ความเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีมีมติอนุมัติหรือให้ความเห็นชอบไว้ ให้กระทรวงทรัพยากรธรรมชาติและสิ่งแวดล้อมสามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558

**สาระสำคัญของเรื่อง**

กระทรวงทรัพยากรธรรมชาติและสิ่งแวดล้อมเสนอให้คณะรัฐมนตรีพิจารณาให้ความเห็นชอบต่อร่างบันทึกความตกลงระหว่างโครงการพัฒนาแห่งสหประชาชาติ (UNDP) และสำนักงานนโยบายและแผนทรัพยากรธรรมชาติและสิ่งแวดล้อมในฐานะหน่วยร่วมปฏิบัติการ ภายใต้โครงการจัดทำรายงานแห่งชาติ ฉบับที่ 4 และรายงานความก้าวหน้ารายสองปี ฉบับที่ 3 ซึ่งเป็นการดำเนินการตามพันธกรณีของประเทศไทยตามกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศที่ได้รับการสนับสนุนงบประมาณจากกองทุนสิ่งแวดล้อมโลกเพื่อแลกเปลี่ยนข้อมูลข่าวสารและแสดงให้ประเทศภาคีทราบถึงการมีส่วนร่วมของประเทศไทยในการดำเนินการร่วมกับประชาคมโลกในการแก้ไขปัญหาการเปลี่ยนแปลงสภาพภูมิอากาศ โดยบันทึกความตกลงฯ มีสาระสำคัญเป็นการกำหนดรายละเอียดการสนับสนุนแก่โครงการการดำเนินงานในระดับประเทศ ที่ UNDP จะให้การสนับสนุนสำนักงานนโยบายและแผนทรัพยากรธรรมชาติและสิ่งแวดล้อมในการดำเนินกิจกรรมภายใต้โครงการฯ เช่น การจัดทำบัญชีการปล่อยก๊าซเรือนกระจกของประเทศ ปี พ.ศ. 2557 – 2561 เป็นต้น

**22. เรื่อง ขอความเห็นชอบร่างปฏิญญาระดับรัฐมนตรีสำหรับการประชุมนานาชาติว่าด้วยความมั่นคงทางนิวเคลียร์**

คณะรัฐมนตรีมีมติเห็นชอบร่างปฏิญญาระดับรัฐมนตรีสำหรับการประชุมนานาชาติว่าด้วยความมั่นคงทางนิวเคลียร์ (ICONS 2020 Ministerial Declaration) ทั้งนี้ หากมีการเปลี่ยนแปลงที่ไม่กระทบต่อสาระสำคัญของร่างปฏิญญาดังกล่าว ให้หัวหน้าคณะผู้แทนไทยสามารถดำเนินการได้โดยไม่ต้องขอความเห็นชอบจากคณะรัฐมนตรีเพื่อพิจารณาอีก รวมทั้งเห็นชอบให้ประเทศไทยร่วมรับรองร่างปฏิญญาระดับรัฐมนตรีสำหรับการประชุมนานาชาติว่าด้วยความมั่นคงทางนิวเคลียร์ (International Conference on Nuclear Security : Sustaining and Strengthening Efforts – ICONS 2020) ตั้งแต่วันที่ 10 – 14 กุมภาพันธ์ 2563 ณ กรุงเวียนนา สาธารณรัฐออสเตรีย โดยหัวหน้าคณะผู้แทนไทยเป็นผู้รับรองร่างปฏิญญาดังกล่าว ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ

**สาระสำคัญของเรื่อง**

อว. รายงานว่า ทบวงการพลังงานปรมาณูระหว่างประเทศ (International Atomic Energy Agency: IAEA) ซึ่งประเทศไทยเป็นสมาชิก จะเป็นเจ้าภาพจัดการประชุมนานาชาติว่าด้วยความมั่นคงทางนิวเคลียร์ (ICONS 2020) ระหว่างวันที่ 10 – 14 กุมภาพันธ์ 2563 ณ กรุงเวียนนา สาธารณรัฐออสเตรีย โดยการประชุมฯ มีวัตถุประสงค์เพื่อเป็นเวทีระดับสูงในการหารือและแลกเปลี่ยนข้อมูลการดำเนินงานด้านความมั่นคงทางนิวเคลียร์ รวมถึงการแบ่งปันประสบการณ์ ความสำเร็จ แนวปฏิบัติในปัจจุบันและมุมมองต่อพัฒนาการในอนาคตเพื่อใช้เป็นแนวทางในการกำหนดทิศทางการดำเนินงานในระดับสากลและของ IAEA รวมถึงสร้างความตระหนักรู้ และผลักดันให้เกิดการสร้างความร่วมมือระหว่างประเทศที่เกี่ยวข้องเพื่อสร้างความเข้มแข็งให้การดำเนินงานด้านความมั่นคงทางนิวเคลียร์ทั้งภายในประเทศและในระดับสากล โดยการประชุม ICONS 2020 ประกอบด้วย (1) การประชุมระดับรัฐมนตรี (Ministerial Segment) ซึ่งเอกอัครราชทูต ณ กรุงเวียนนา จะเป็นหัวหน้าคณะผู้แทนไทยเข้าร่วมการประชุมดังกล่าว และ (2) การประชุมเชิงเทคนิค (Technical Session) ซึ่งมีผู้แทนจากสำนักงานปรมาณูเพื่อสันติ จำนวน 4 ราย เพื่อนำเสนอผลงานทางวิชาการและสนับสนุนข้อมูลทางเทคนิคในส่วนที่เกี่ยวข้อง ทั้งนี้ ในการประชุมระดับรัฐมนตรี จะมีการรับรองร่างปฏิญญาระดับรัฐมนตรี (Ministerial Declaration) เพื่อเป็นเอกสารผลลัพธ์ของการประชุม

**สาระสำคัญ**ของร่างปฏิญญาระดับรัฐมนตรีสำหรับการประชุมนานาชาติว่าด้วยความมั่นคงทางนิวเคลียร์ (ICONS 2020 Ministerial Declaration) เป็นการแสดงเจตนารมณ์ร่วมกันของรัฐสมาชิกที่จะย้ำความมุ่งมั่นของรัฐภาคีต่อการสร้างความยั่งยืนและเข้มแข็งด้านความมั่นคงปลอดภัยทางนิวเคลียร์ของวัสดุนิวเคลียร์ วัสดุกัมมันตรังสี รวมถึงสถานประกอบการทางนิวเคลียร์และรังสี สรุปได้ ดังนี้

1. ย้ำถึงเป้าหมายร่วมกันของการไม่แพร่ขยายอาวุธนิวเคลียร์ การลดอาวุธนิวเคลียร์ และการใช้พลังงานนิวเคลียร์ในทางสันติ และตระหนักว่าความมั่นคงปลอดภัยทางนิวเคลียร์ช่วยส่งเสริมสันติภาพและความมั่นคงระหว่างประเทศ

2. ตระหนักถึงบทบาทของ IAEA ที่จะให้ความช่วยเหลือรัฐสมาชิกในการสร้างและพัฒนาระบอบความมั่นคงปลอดภัยทางนิวเคลียร์ภายในที่มีประสิทธิภาพและยั่งยืน รวมถึงประสานความร่วมมือระหว่างประเทศเพื่อสร้างความเข้มแข็งด้านความมั่นคงปลอดภัยทางนิวเคลียร์

3. ตระหนักถึงภัยคุกคามต่อความมั่นคงทางไซเบอร์และคอมพิวเตอร์ของสถานประกอบการที่เกี่ยวข้องกับนิวเคลียร์และการดำเนินการที่เกี่ยวข้อง

4. ย้ำถึงความสำคัญของการส่งเสริมการเข้าเป็นภาคีอย่างเต็มรูปแบบและการอนุวัติการอนุสัญญาว่าด้วยการคุ้มครองทางกายภาพของวัสดุนิวเคลียร์และที่แก้ไขเพิ่มเติมของรัฐภาคี

5. ย้ำความมุ่งมั่นที่จะต่อสู้กับการลักลอบขนถ่ายวัสดุนิวเคลียร์และวัสดุกัมมันตรังสีอื่น ๆ และทำให้มั่นใจว่าวัสดุเหล่านั้นจะไม่สามารถนำไปใช้เพื่อวัตถุประสงค์ที่ไม่ถูกต้อง

**23. เรื่อง การขอความเห็นชอบต่อร่างแถลงข่าวของประธานร่วมของการประชุมอาเซียน – สหภาพยุโรป ด้านการพัฒนาที่ยั่งยืน ครั้งที่ 2**

คณะรัฐมนตรีมีมติเห็นชอบต่อร่างแถลงข่าวของประธานร่วมของการประชุมอาเซียน – สหภาพยุโรปด้านการพัฒนาที่ยั่งยืน ครั้งที่ 2 : สู่การบรรลุเป้าหมายการพัฒนาที่ยั่งยืน (Draft Co-Chairs’ Press Statement of the Second High-Level ASEAN-EU Dialogue on Sustainable Development: Towards Achieving the Sustainable Development Goals) โดยหากมีความจำเป็นต้องแก้ไขเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้กระทรวงการต่างประเทศ (กต.) หรือส่วนราชการเจ้าของเรื่องดำเนินการได้โดยไม่ต้องเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป และให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายออกแถลงข่าวฯ ในฐานะประธานร่วมของการประชุม ตามที่กระทรวงการต่างประเทศ (กต.) เสนอ

สาระสำคัญของร่างแถลงข่าวฯ ประกอบด้วย (1) การส่งเสริมการเติบโตสีเขียวและการเงินสีเขียวเพื่อแก้ไขปัญหาที่เกิดขึ้นจากการเปลี่ยนแปลงสภาพภูมิอากาศ (2) การส่งเสริมความเชื่อมโยงในภูมิภาคและระหว่างภูมิภาคอาเซียนและยุโรป (3) การส่งเสริมบทบาทของสตรีในภาคธุรกิจ โดยเฉพาะวิสาหกิจขนาดกลาง ขนาดย่อม และรายย่อย (MSMEs) (4) การส่งเสริมการมีส่วนร่วมของภาคส่วนต่าง ๆ ในการดำเนินการเพื่อบรรลุเป้าหมายการพัฒนาที่ยั่งยืน และ (5) การส่งเสริมความร่วมมือด้านการพัฒนาที่ยั่งยืนระหว่างอาเซียนกับสหภาพยุโรป ผ่านกลไกต่าง ๆ โดยเฉพาะศูนย์อาเซียนเพื่อการศึกษาและการหารือด้านการพัฒนาที่ยั่งยืน

โดยจะมีการการเผยแพร่แถลงข่าวฯ เมื่อสิ้นสุดการประชุม ASEAN-EU Dialogue on Sustainable Development ครั้งที่ 2 ในวันที่ 10 กุมภาพันธ์ 2563

**24. เรื่อง การรับรองแถลงการณ์ร่วมจากการประชุมระดับอนุภูมิภาคว่าด้วยการต่อต้านการก่อการร้าย**

**(The Sub-Regional Meeting on Counter - Terrorism)**

คณะรัฐมนตรีมีมติเห็นชอบต่อร่างแถลงการณ์ร่วมจากการประชุมระดับอนุภูมิภาคว่าด้วยการต่อต้านการก่อการร้าย (The Sub-Regional Meeting on Counter - Terrorism) ซึ่งแสดงให้เห็นถึงเจตนารมณ์ทางการเมืองร่วมกันของประเทศสมาชิกในการต่อต้านการก่อการร้ายตลอดจนสอดคล้องกับนโยบายการกระชับความสัมพันธ์กับต่างประเทศและส่งเสริมบทบาทไทยในเวทีระหว่างประเทศตามที่สภาความมั่นคงแห่งชาติ เสนอ

สรุปสาระสำคัญของแถลงการณ์ร่วมการประชุมระดับอนุภูมิภาคว่าด้วยการต่อต้านการก่อการร้าย: การรับมือกับพัฒนาการด้านยุทธศาสตร์และกลยุทธ์ของผู้ก่อการร้าย (Joint Statement on Responding to Evolving Terrorist Strategies and Tactics) ดังนี้

1. ในแถลงการณ์ร่วมได้กล่าวถึงประสบการณ์และศักยภาพในการก่อเหตุของนักรบก่อการร้ายต่างชาติที่เป็นที่ประจักษ์และยังคงพัฒนาเครือข่ายเพื่อช่วยอำนวยความสะดวก หรือยุยงปลุกปั่นให้เกิดการกระทำอันเป็นการก่อการร้าย และเห็นพ้องให้มีการจัดการประชุมกลุ่มศึกษาระดับภูมิภาคที่เน้นการเสริมสร้างการรับมือด้านข้อกฎหมายเพื่อต่อต้านภัยคุกคามของนักรบต่างชาติในภูมิภาค นำโดยอินโดนีเซียร่วมกับออสเตรเลีย

2. ที่ประชุมตระหนักว่า สตรี เยาวชน และครอบครัวมีบทบาทสำคัญอย่างมากในการป้องกันแนวคิดสุดโต่งที่นิยมความรุนแรงในภูมิภาคและเห็นพ้องว่าควรสนับสนุนการเป็นหุ้นส่วนระหว่างภาคประชาสังคมที่นำโดยเยาวชนและสตรีในภูมิภาค และส่งเสริมการประชุมเชิงปฏิบัติการที่ส่งเสริมบทบาทเยาวชนและสตรีและการมีส่วนร่วมในการรับมือกับแนวคิดสุดโต่งที่นิยมความรุนแรงในภูมิภาค

3. เห็นพ้องให้สนับสนุนการให้ความช่วยเหลือทางเทคนิคและการเพิ่มขีดความสามารถของภาคประชาสังคมในการป้องกันกระบวนการบ่มเพาะแนวคิดหัวรุนแรง รวมทั้งการดำเนินการผ่านเครือข่ายองค์กรภาคประชาสังคมในเอเชียตะวันออกเฉียงใต้

4. รัฐมนตรีและผู้แทนประเทศตระหนักถึงภัยคุกคามก่อการร้ายในภูมิภาคที่มีพัฒนาการอย่างต่อเนื่อง โดยเฉพาะการใช้เทคโนโลยีและอินเทอร์เน็ตในทางที่ผิดเพื่อสรรหาสมาชิก สื่อสารและเผยแพร่แนวคิดสุดโต่งที่นิยมความรุนแรง และตระหนักถึงความสำคัญของการสร้างโอกาสเสริมสร้างความร่วมมือระหว่างรัฐและเอกชน เพื่อต่อต้านการใช้พื้นที่สื่อสังคมโดยเครือข่ายกลุ่มก่อการร้าย

5. เน้นย้ำถึงการดำเนินการภายใต้ข้อมติคณะมนตรีความมั่นคงแห่งสหประชาชาติที่ 2396 เพื่อเสริมสร้างมาตรการตรวจจับความเคลื่อนไหวของนักรบก่อการร้ายต่างชาติและกลุ่มอาชญากรรมข้ามชาติ

|  |
| --- |
| **แต่งตั้ง** |

**25. เรื่อง รายชื่อผู้ประสานงานคณะรัฐมนตรีและรัฐสภาของส่วนราชการต่าง ๆ (จำนวน 8 ราย)**

คณะรัฐมนตรีมีมติรับทราบรายชื่อผู้ประสานงานคณะรัฐมนตรีและรัฐสภา (ปคร.) ของส่วนราชการต่าง ๆ เพิ่มเติม (จำนวน 8 ราย) ตามที่สำนักเลขาธิการคณะรัฐมนตรี (สลค.) เสนอ ประกอบด้วย กระทรวงการต่างประเทศ กระทรวงเกษตรและสหกรณ์ กระทรวงการพัฒนาสังคมและความมั่นคงของมนุษย์ กระทรวงพลังงาน กระทรวงศึกษาธิการ กระทรวงอุตสาหกรรม สำนักงานปลัดสำนักนายกรัฐมนตรี และกองอำนวยการรักษาความมั่นคงภายในราชอาณาจักร โดยที่ ปคร. ของส่วนราชการดังกล่าวที่ได้รับการแต่งตั้งมีการเกษียณอายุราชการ และมีการโยกย้ายเปลี่ยนตำแหน่ง ซึ่งคณะรัฐมนตรีมีมติ (10 กันยายน 2562, 1 ตุลาคม 2562 และ 26 พฤศจิกายน 2562) รับทราบรายชื่อ ปคร. ของรองนายกรัฐมนตรี รัฐมนตรีประจำสำนักนายกรัฐมนตรี และส่วนราชการต่าง ๆ เพื่อเป็นกลไกประสานงานการเสนอเรื่องต่อคณะรัฐมนตรี และการเสนอและติดตามร่างกฎหมายในกระบวนการนิติบัญญัติระหว่างคณะรัฐมนตรีและรัฐสภา และงานอื่น ๆ ที่เกี่ยวข้อง ซึ่ง สลค. ได้ตรวจสอบคุณสมบัติของ ปคร. (เพิ่มเติม) ทั้ง 8 ราย ดังกล่าวแล้วว่า เป็นไปตามข้อ 5 ของระเบียบสำนักนายกรัฐมนตรีว่าด้วยผู้ประสานงานคณะรัฐมนตรีและรัฐสภา พ.ศ. 2551 ดังนี้

|  |  |
| --- | --- |
| **ส่วนราชการ** | **รายชื่อ ปคร.** |
| 1. กระทรวงการต่างประเทศ | **นายฉัตรชัย วิริยเวชกุล**  เอกอัครราชทูตประจำกระทรวง |
| 2. กระทรวงเกษตรและสหกรณ์ | **นายสำราญ สาราบรรณ์**  รองปลัดกระทรวงเกษตรและสหกรณ์ |
| 3. กระทรวงการพัฒนาสังคมและความมั่นคงของมนุษย์ | **นางสาวสราญภัทร อนุมัติราชกิจ**  รองปลัดกระทรวงการพัฒนาสังคมและความมั่นคงของมนุษย์ |
| 4. กระทรวงพลังงาน | **นายสมบูรณ์ หน่อแก้ว**  รองปลัดกระทรวงพลังงาน |
| 5. กระทรวงศึกษาธิการ | **นางรักขณา ตัณฑวุฑโฒ**  รองปลัดกระทรวงศึกษาธิการ |
| 6. กระทรวงอุตสาหกรรม | **นายภานุวัฒน์ ตริยางกูรศรี**  รองปลัดกระทรวงอุตสาหกรรม |
| 7. สำนักงานปลัดสำนักนายกรัฐมนตรี | **นายสุรศักดิ์ เรียงเครือ**  รองปลัดสำนักนายกรัฐมนตรี |
| 8. กองอำนวยการรักษาความมั่นคงภายในราชอาณาจักร | **พลโท สวัสดิ์ ชนะจิตราสกุล**  ผู้อำนวยการสำนักนโยบายและยุทธศาสตร์ความมั่นคง |

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้ง **นายชาญวิทย์ นาคบุรี** รองผู้อำนวยการสำนักงานคณะกรรมการนโยบายรัฐวิสาหกิจ ให้ดำรงตำแหน่ง ที่ปรึกษาด้านการประเมินผลรัฐวิสาหกิจ (นักวิเคราะห์รัฐวิสาหกิจทรงคุณวุฒิ) สำนักงานคณะกรรมการนโยบายรัฐวิสาหกิจ กระทรวงการคลัง ตั้งแต่วันที่ 1 ตุลาคม 2562 ซึ่งเป็นวันที่ผู้ครองตำแหน่งอยู่เดิมเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง การแต่งตั้งกรรมการผู้ทรงคุณวุฒิในคณะกรรมการกำลังพลสำรอง (คกส.)**

คณะรัฐมนตรีมีมติอนุมัติตามที่กระทรวงกลาโหมเสนอแต่งตั้งกรรมการผู้ทรงคุณวุฒิในคณะกรรมการกำลังพลสำรอง (คกส.) จำนวน 5 คน ดังนี้ 1. พลเอก ธนดล เผ่าจินดา 2. พลเอก อภิชัย ทรงศิลป์ 3. นายประพันธ์ ปุษยไพบูลย์ 4. พลเอก วิเชียร มัญญะหงษ์ 5. นายสุรเดช วลีอิทธิกุล ทั้งนี้ ตั้งแต่วันที่ 4 กุมภาพันธ์ 2563 เป็นต้นไป

.................